MT Il-Ġurnal Uffiċjali tal-Unjoni Ewropea C 200/1

KOMUNIKAZZJONI TAL-KUMMISSJONI

Linji Gwida dwar l-għajnuna mill-Istat għall-protezzjoni ambjentali u l-enerġija 2014-2020

(2014/C 200/01)

Werrej

INTRODUZZJONI 2

1. KAMP TA’ APPLIKAZZJONI U DEFINIZZJONIJIET 3

1.1. Kamp ta’ applikazzjoni 3

1.2. Miżuri ta’ għajnuna koperti mil-Linji Gwida 5

1.3. Definizzjonijiet 5

2. GĦAJNUNA NOTIFIKABBLI AMBJENTALI U TAL-ENERĠIJA 10

3. KOMPATIBBILTÀ TAL-VALUTAZZJONI SKONT L-ARTIKOLU 107(3)C TAT-TRATTAT 11

3.1. Prinċipji Komuni tal-Valutazzjoni 11

3.2. Dispożizzjonijiet ġenerali ta’ kompatibilità 12

3.3. Għajnuna għal enerġija minn sorsi rinnovabbli 23

3.4. Miżuri ta’ effiċjenza fl-użu tal-enerġija, inkluża l-koġenerazzjoni u tisħin u tkessiħ distrettwali 28

3.5. Għajnuna għal effiċjenza tar-riżorsi u b’mod partikolari għajnuna għall-immaniġġjar tal-iskart 30

3.6. Għajnuna għall-Ġbir u l-Ħżin tal-Karbonju (CCS) 31

3.7. Għajnuna fil-forma ta’ tnaqqis jew eżenzjonijiet minn taxxi ambjentali u fil-forma ta’ tnaqqis f’appoġġ finanzjarji għall-elettriku minn sorsi rinnovabbli 32

3.8. Għajnuna ta’ investiment għall-infrastruttura tal-enerġija 36

3.9. Għajnuna għall-adegwatezza tal-ġenerazzjoni 38

3.10. Għajnuna fil-forma skemi ta’ permessi negozjabbli 41

3.11. Għajnuna għar-rilokazzjoni tal-impriżi 41

4. EVALWAZZJONI 42

5. APPLIKAZZJONI 43

6. RAPPURTAR U MONITORAĠĠ 44

7. REVIŻJONI 44

INTRODUZZJONI

(1) Sabiex jiġi evitat li l-għajnuna mill-Istat tikkawża distorsjoni fil-kompetizzjoni fis-suq intern u taffettwa l-kummerċ bejn l-Istati Membri b’mod li jmur kontra l-interess komuni, l-Artikolu 107(1) tat-Trattat dwar il-Funzjonament tal-Unjoni Ewropea (“it-Trattat”) jistabbilixxi l-prinċipju li l-għajnuna mill-Istat hija pprojbita. F’ċerti każijiet, madankollu, l-għajnuna mill-Istat tista’ tkun kompatibbli mas-suq intern skont l-Artikoli 107(2) u (3) tat-Trattat.

(2) Abbażi tal-Artikolu 107(3)(c) tat-Trattat, il-Kummissjoni tista’ tikkunsidra bħala kompatibbli mas-suq intern l-għajnuna mill-Istat sabiex tiffaċilita l-iżvilupp ta’ ċerti attivitajiet ekonomiċi fi ħdan l-Unjoni Ewropea, fejn tali għajnuna ma tfixkilx il-kondizzjonijiet tal-kummerċ sa grad li jkun kuntrarju għall-interess komuni.

(3) L-istrateġija Ewropa 2020 (1) tiffoka fuq il-ħolqien tal-kundizzjonijiet għal tkabbir intelliġenti, sostenibbli u inklużiv. Għal dak l-għan, ġew stabbiliti għadd ta’ miri ewlenin, inkluż miri għat-tibdil fil-klima u s-sostenibbiltà tal-enerġija: (i) tnaqqis ta’ 20 % tal-emissjonijiet tal-gass serra tal-Unjoni meta mqabbla mal-livelli tal-1990; (ii) jiżdied is-sehem tal-konsum tal-enerġija mill-Unjoni li tkun prodotta minn sorsi rinnovabbli sa 20 %; u (iii) titjib ta’ 20 % fl-effiċjenza tal-enerġija tal-UE meta mqabbel mal-livelli tal-1990. L-ewwel żewġ miri nazzjonali vinkolanti ta’ dawn ġew implimentati mill-“Pakkett għall-klima u l-enerġija” (2).

(4) Fit-22 ta’ Jannar 2014 il-Kummissjoni pproponiet l-objettiviijiet tal-enerġija u tal-klima li għandhom jintlaħqu sal-2030 f’Komunikazzjoni “Qafas ta’ Politika għall-klima u l-enerġija għall-perjodu mill-2020 sal-2030” (3) (il-Qafas tal-2030). Il-pilastri tal-Qafas 2030 huma: i) tnaqqis fl-emissjoni ta’ gass serra b’40 % sal-livell tal-1990; ii) mira vinkolanti madwar l-UE ta’ enerġija rinnovabbli ta’ mill-anqas 27 %. iii) ambizzjonijiet imġedda ta’ politiki tal-effiċjenza enerġetika; u iv) sistema ġdida ta’ governanza u sett ta’ indikaturi ġodda biex jiżguraw sistema kompetittiva u sikura ta’ enerġija.

(5) Il-miri ewlenin imsemmija fil-premessa(3) huma partikolarment importanti għal dawn il-linji gwida. Sabiex tappoġġja l-kisba ta’ dawk il-miri, l-istrateġija Ewropa 2020 ippreżentat “Ewropa b’użu effiċjenti tar-riżorsi” bħala waħda mis-seba’ inizjattivi ewlenin (4). Dik l-inizjattiva ewlenija hija mmirata biex toħloq qafas biex il-linji politiċi jsostnu ċ-ċaqliqa lejn ekonomija li tuża r-riżorsi b’effiċjenza u li tipproduċi livell baxx ta’ emissjonijiet ta’ karbonju, li se tgħin biex: (a) tingħata spinta lir-riżultati ekonomiċi filwaqt li jonqos l-użu tar-riżorsi; (b) jiġu identifikati u jinħolqu opportunitajiet ġodda għat-tkabbir ekonomiku u għal aktar innovazzjoni, u tingħata spinta lill-kompetittività tal-Unjoni; (c) tiġi żgurata s-sigurta tal-provvista ta’ riżorsi essenzjali; (d) ikun hemm ġlieda kontra l-bidla fil-klima u jiġu limitati l-impatti tal-użu tar-riżorsi fuq l-ambjent.

(6) Għandu jitfakkar li l-Pjan Direzzjonali għall-Effiċjenza fir-Riżorsi (5) kif ukoll diversi konklużjonijiet tal-Kunsill isejħu għal tneħħija gradwali tas-sussidji ta’ ħsara ambjentali (6). Dawn il-Linji Gwida għandhom għalhekk iqisu l-impatti negattivi ta’ sussidji ta’ ħsara ambjentali, filwaqt li jqisu il-bżonn li jiġu indirizzati l-għażliet ta’ kompromess bejn oqsma u linji politiċi differenti kif rikonoxxut mill-inizjattiva ewlenija. Għajnuna għall-estrazzjoni tal-fjuwils fossili mhix inkluża f’dawn il-Linji Gwida.

(7) Il-Pjan Direzzjonali jistieden ukoll lill-Istati Membri biex jindirizzaw in-nuqqasijiet fil-prestazzjoni tagħhom b’rabta mal-għoti tal-benefiċċji mil-leġiżlazzjoni tal-Unjoni (7). Sabiex jiġi evitat li l-miżuri tal-għajnuna mill-Istat iwasslu għal ħsara ambjentali, l-Istati Membri b’mod partikolari jridu jiżguraw ukoll li jkun hemm konformità mal-leġiżlazzjoni tal-Unjoni dwar l-ambjent u li ssir valutazzjoni tal-impatt ambjentali meta l-liġi tal-Unjoni titlob li jsir dan u li jkun hemm il-permessi kollha rilevanti.

(8) Il-Komunikazzjoni “Enerġija 2020 – Strateġija għal enerġija kompetittiva, sostenibbli u sikura” (8), bħala parti mill-inizjattiva ewlenija “Ewropa effiċjenti fir-riżorsi” diġà kkonkludiet li l-objettivi ta’ suq tal-enerġija sikur, għall-but ta’ kulħadd u sostenibbli se jkunu mminati sakemm ma jiġux aġġornati l-grids tal-elettriku, l-impjanti li żmienhom għadda jiġu sostitwiti b’alternattivi kompetittivi u aktar nodfa u l-enerġija tintuża b’mod aktar effiċjenti fil-katina kollha tal-enerġija.

(9) Il-qafas tal-2030 jitlob impenn ambizzjuż biex jitnaqqsu l-emissjonijiet ta’ gass serra b’konformità mal-pjanijiet direzzjonali tal-2050. It-twettiq ta’ dan l-objettiv għandu jsegwi approċċ kosteffiċjenti, li jipprovdi flessibilità lill-Istati Membri biex jiddefinixxu tranżizzjoni għal livell baxx ta’ karbonju xierqa għaċ-ċirkostanzi speċifiċi tagħhom u jinkoraġġixxu r-riċerka u l-innovazzjoni biex jiġi appoġġjat qafas dwar il-klima u l-enerġija għal wara l-2020. Dawn il-Linji Gwida attwali jirrispettaw dawk il-prinċipji u jħejju l-bażi għal Qafas tal-2030.

(10) F’dawn il-Linji Gwida, il-Kummissjoni tistipula l-kundizzjonijiet li taħthom l-għajnuna għall-enerġija u l-ambjent tista’ titqies kompatibbli mas-suq intern skont l-Artikolu 107(3)(c) tat-Trattat.

(11) Fil-Komunikazzjoni dwar il-modernizzazzjoni tal-għajnuna mill-Istat (9), il-Kummissjoni ħabbret li hemm tliet objettivi x’jinkisbu permezz tal-modernizzazzjoni tal-kontroll fuq l-għajnuna mill-Istat: (a) li jitrawwem it-tkabbir sostenibbli, intelliġenti u inklużiv f’suq intern kompetittiv; (b) li l-iskrutinju ex ante tal-Kummissjoni jiġi ffukat fuq il-każijiet bl-akbar impatt fuq is-suq intern, filwaqt li tissaħħaħ il-kooperazzjoni mal-Istati Membri fl-infurzar tal-għajnuna mill-Istat; (c) li r-regoli jiġu ssimplifikati u jiġu previsti deċiżjonijiet li jittieħdu aktar malajr.

(12) B’mod partikolari, il-Komunikazzjoni sejħet għal approċċ komuni fir-reviżjoni tal-Linji Gwida u l-oqfsa differenti bbażati fuq it-tisħiħ tas-suq intern, il-promozzjoni ta’ effikaċja ikbar fl-infiq pubbliku permezz ta’ kontribut aħjar tal-għajnuna mill-Istat għall-objettivi ta’ interess komuni, skrutinju ikbar fuq l-effett ta’ inċentiv, fuq il-limitazzjoni tal-għajnuna għall-inqas meħtieġ, u fuq l-effetti negattivi potenzjali tal-għajnuna fuq il-kompetizzjoni u l-kummerċ. Il-kundizzjonijiet ta’ kompatibbiltà stabbiliti f’dawn il-Linji Gwida huma bbażati fuq dawk il-prinċipji komuni ta’ valutazzjoni.

1. KAMP TA’ APPLIKAZZJONI U DEFINIZZJONIJIET

1.1. Kamp ta’ applikazzjoni

(13) Dawn il-Linji Gwida japplikaw għal għajnuna mill-Istat mogħtija għall-protezzjoni ambjentali jew l-objettivi tal-enerġija fis-setturi kollha rregolati mit-Trattat sa fejn il-miżuri huma koperti mit-Taqsima 1.2. Għalhekk huma japplikaw ukoll għal dawk is-setturi li huma soġġetti għal regoli speċifiċi tal-Unjoni dwar l-għajnuna mill-Istat (trasport (10), faħam, agrikoltura, forestrija u sajd u akkwakultura) sakemm tali regoli speċifiċi ma jipprovdux mod ieħor.

(14) Għall-agrikoltura u s-sajd u l-akkwakultura, dawn il-Linji Gwida japplikaw għal għajnuna għall-ħarsien ambjentali favur impriżi attivi fl-ipproċessar u l-kummerċjalizzazzjoni ta’ prodotti u, taħt ċerti kundizzjonijiet, lill-impriża attiva fil-produzzjoni primarja. Il-kundizzjonijiet li ġejjin japplikaw għal dawn is-setturi: (a) għall-impriżi attivi fl-ipproċessar u l-kummerċjalizzazzjoni ta’ prodotti tas-sajd, jekk l-għajnuna tikkonċerna kostijiet eliġibbli taħt ir-Regolament tal-Kunsill-(KE) Nru 1198/2006 (11) jew is-suċċessur tiegħu (12), l-intensità massima ta’ għajnuna permessa hija l-ogħla mill-għajnuna pprovduta f’dawn il-Linji Gwida u mir-rata ta’ għajnuna pprovduta f’dak ir-Regolament; (b) Il-miżuri kkofinanzjati fil-qasam tal-produzzjoni primarja agrikola u l-Fond Agrikolu Ewropew għall-Iżvilupp Rurali (FAEŻR) u l-miżuri ta’ għajnuna għall-forestrija, dawn il-Linji Gwida japplikaw biss sa fejn il-Linji Gwida tal-Komunità dwar l-għajnuna mill-Istat għall-oqsma tal-agrikultura u tal-forestrija mill-2007 sal-2013 (13) kif emendati jew mibdula ma jipprovdux xi regoli speċifiċi. (c) fil-qasam tal-produzzjoni primarja tas-sajd u l-akkwakultura, dawn il-Linji Gwida japplikaw biss fejn ma jkunx hemm dispożizzjonijiet speċifiċi dwar l-għajnuna għall-ħarsien ambjentali jew għall-objettivi tal-enerġija.

(15) Dawn il-Linji Gwida ma japplikawx għal: (a) disinn u manifattura ta’ prodotti li jħarsu l-ambjent, magni jew mezzi ta’ trasport bil-għan li jitħaddmu b’inqas riżorsi naturali u l-azzjoni meħuda fl-impjanti jew unitajiet oħra ta’ produzzjoni bl-għan li tittejjeb is-sikurezza u l-iġjene (14); (b) il-finanzjament ta’ miżuri ta’ ħarsien ambjentali li jirrigwardaw l-infrastruttura tat-trasport bl-ajru, it-toroq, il-linji tal-ferrovija, il-kanali tal-ilma interni u t-trasport marittimu; (c) kostijiet mhux rekuperabbli kif definiti fil-Komunikazzjoni tal-Kummissjoni dwar il-metodoloġija għall-analiżi tal-għajnuna mill-Istat marbuta ma’ kostijiet mhux rekuperabbli (15); (d) L-għajnuna mill-Istat għar-riċerka, l-iżvilupp u l-innovazzjoni (16) li hi soġġetta għar-regoli stabbiliti fil-qafas Komunitarju għall-għajnuna mill-Istat għar-riċerka u l-iżvilupp u l-innovazzjoni (17); (e) Għajnuna mill-Istat għal miżuri tal-bijodiversità (18).

(16) Għajnuna ambjentali u għall-enerġija tista’ ma tingħatax lil ditti f’diffikultajiet, hekk kif definit għall-iskopijiet ta’ dawn il-Linji Gwida mil-Linji Gwida applikabbli Komunitarji dwar l-għajnuna mill-Istat għas-salvataġġ u r-ristrutturar ta’ ditti f’diffikultà (19) kif emendati jew sostitwiti.

(17) Meta tivvaluta l-għajnuna favur impriża li hija soġġetta għal ordni ta’ rkupru pendenti b’segwitu għal deċiżjoni preċedenti tal-Kummissjoni li tiddikjara l-għajnuna illegali u inkompatibbli mas-suq intern, il-Kummissjoni se tieħu inkunsiderazzjoni l-ammont tal-għajnuna li jkun għadu jrid jiġi rkuprat (20).

1.2. Miżuri ta’ għajnuna koperti mil-Linji Gwida

(18) Il-Kummissjoni identifikat għadd ta’ miżuri ambjentali u tal-enerġija li għalihom l-għajnuna mill-Istat taħt ċerti kundizzjonijiet tista’ tkun kompatibbli mas-suq intern skont l-Artikolu 107(3)(c) tat-Trattat: (a) għajnuna għal dawk li jmorru lil hinn mill-istandards tal-Unjoni jew li jżidu l-livell ta’ ħarsien ambjentali fin-nuqqas ta’ standards tal-Unjoni (inkluża għajnuna għall-akkwist ta’ vetturi tat-trasport ġodda); (b) għajnuna għal adattament bikri għall-istandards tal-Unjoni futuri; (c) għajnuna għall-istudji ambjentali; (d) għajnuna għar-rijabilitazzjoni ta’ siti kontaminati; (e) għajnuna għal enerġija minn sorsi rinnovabbli; (f) għajnuna għal miżuri ta’ effiċjenza fl-użu tal-enerġija, inkluża l-koġenerazzjoni u tisħin u tkessiħ distrettwali; (g) għajnuna għal effiċjenza tar-riżorsi u b’mod partikolari għajnuna għall-immaniġġjar tal-iskart; (h) għajnuna għall-ġbir, it-trasport u l-ħżin tas-co2 inklużi elementi individwali tal-katina tal-qbid u l-ħżin tal-karbonju (ccs); (i) għajnuna f’forma ta’ tnaqqis jew eżenzjonijiet mit-taxxi ambjentali; (j) għajnuna fil-forma ta’ tnaqqis fl-appoġġ finanzjarju għall-elettriku minn sorsi rinnovabbli; (k) għajnuna għal infrastruttura tal-enerġija; (l) għajnuna għal miżuri tal-adegwatezza tal-ġenerazzjoni; (m) għajnuna fil-forma ta’ permessi negozjabbli; (n) għajnuna għar-rilokazzjoni ta’ impriżi.

1.3. Definizzjonijiet

(19) Għall-finijiet ta’ dawn il-Linji Gwida, japplikaw id-definizzjonijiet li ġejjin: (1) “protezzjoni ambjentali” tfisser kwalunkwe azzjoni mfassla biex tirrimedja jew biex tipprevjeni li ssir ħsara fuq l-ambjent fiżiku jew fuq ir-riżorsi naturali bl-attivitajiet proprji tal-benefiċjarju, biex tnaqqas ir-riskju ta’ tali ħsara jew biex twassal għal użu aktar effiċjenti tar-riżorsi naturali, inklużi l-miżuri li jiffrankaw l-enerġija u l-użu ta’ sorsi tal-enerġija rinnovabbli; (2) “effiċjenza enerġetika” tfisser ammont ta’ enerġija ffrankata ddeterminat billi jitkejjel u/jew jiġi stmat il-konsum qabel u wara l-implimentazzjoni ta’ miżura ta’ titjib fl-effiċjenza fl-enerġija, filwaqt li tiġi żgurata n-normalizzazzjoni tal-kundizzjonijiet esterni li jaffettwaw il-konsum tal-enerġija; (3) “Standard tal-Unjoni” tfisser (a) standard obbligatorju tal-Unjoni li jistabbilixxi l-livelli li għandhom jintlaħqu minn impriżi individwali (21) f’termini ambjentali, jew (b) l-obbligu skont id-Direttiva 2010/75/UE (22) sabiex jintużaw l-aqwa tekniki disponibbli (“BAT”) u jiġi żgurat li l-livelli tal-emissjonijiet ta’ sustanzi li jniġġsu mhumiex ogħla milli kienu jkunu meta tiġi applikata l-BAT; għall-każijiet fejn il-livelli ta’ emissjonijiet assoċjati mal-BAT ġew definiti f’atti ta’ implimentazzjoni adottati skont id-Direttiva 2010/75/UE, dawk il-livelli se jkunu applikabbli għall-għan ta’ dawn il-Linji Gwida; fejn dawk il-livelli huma espressi bħala firxa, għandu jkun applikabbli l-limitu fejn il-BAT tintlaħaq l-ewwel. (4) “eko-innovazzjoni” tfisser il-forom kollha ta’ attivitajiet ta’ innovazzjoni li jirriżultaw fi jew li huma intiżi għal titjib tal-ħarsien ambjentali b’mod sinifikanti, inklużi proċessi ġodda ta’ produzzjoni, prodotti jew servizzi ġodda, u metodi ġodda ta’ ġestjoni u negozju, li l-użu jew l-implimentazzjoni tagħhom x’aktarx jimpedixxu jew inaqqsu b’mod sostanzjali r-riskji għall-ambjent, it-tniġġis u impatti negattivi oħra tal-użu ta’ riżorsi, tul iċ-ċiklu ta’ ħajja tal-attivitajiet relatati. Għall-finijiet ta’ din id-definizzjoni, dawn li ġejjin mhumiex meqjusin bħala innovazzjonijiet: i. tibdil jew titjib żgħir; ii. żieda fil-produzzjoni jew ħiliet ta’ servizzi permezz ta’ żieda ta’ sistemi loġistiċi jew ta’ produzzjoni li huma simili ħafna għal dawk li diġà qed jintużaw; iii. tibdil fil-prattiki ta’ negozju, organizzazzjoni fuq il-post tax-xogħol jew relazzjonijiet esterni li huma bbażati fuq metodi ta’ organizzazzjoni li diġà qegħdin jintużaw fl-impriża; iv. tibdil fl-istrateġija ta’ ġestjoni; v. amalgamazzjonijiet u akkwisti; vi. waqfa mill-użu ta’ proċess; vii. sempliċi sostituzzjoni jew estensjoni tal-kapital; viii. tibdil li jirriżulta purament minn tibdil fil-prezzijiet tal-fatturi ta’ produzzjoni, l-adattament ta’ prodott għall-klijentela, it-tibdil regolari staġjonali u tibdil ċikliku ieħor; ix. il-kummerċjalizzazzjoni ta’ prodotti ġodda jew imtejba ħafna. (5) “sorsi ta’ enerġija rinnovabbli” tfisser is-sorsi ta’ enerġija rinnovabbli mhux fossili li ġejjin: l-enerġija mir-riħ, mix-xemx, l-enerġija aereotermali, ġeotermali, idrotermali u enerġija mill-moviment tal-oċeani, mill-stallazzjonijiet idroelettriċi, enerġija mnissla mill-bijomassi, mill-gassijiet tal-miżbliet, mill-gassijiet jew il-bijogassijiet tal-impjanti tat-trattament tad-dranaġġ; (6) “bijomassa” tfisser il-frazzjoni bijodegradabbli tal-prodotti, l-iskart u r-residwi agrikoli (inklużi s-sustanzi veġetali u tal-annimali), mill-forestrija u minn industriji oħrajn relatati, inkluż mis-sajd u l-akkwakultura, kif ukoll il-frazzjoni bijodegradabbli tal-iskart industrijali u dak muniċipali; (7) “bijofjuwils” tfisser fjuwil likwidu jew ġassuż għat-trasport prodott mill-bijomassa; (8) “bijolikwidi” tfisser fjuwil likwidu għal għanijiet ta’ enerġija minbarra għat-trasport, inklużi l-elettriku u t-tisħin u t-tkessiħ, prodott mill-bijomassa; (9) “bijofjuwil sostenibbli” tfisser bijofjuwil li jissodisfa l-kriterji ta’ sostenibbiltà stabbiliti fl-Artikolu 17 tad-Direttiva (KE) Nru 2009/28 tal-Parlament Ewropew u tal-Kunsill (23) dwar il-promozzjoni tal-użu tal-enerġija minn sorsi rinnovabbli u kull emenda tagħha (24); (10) “mekkaniżmu ta’ kooperazzjoni” tfisser mekkaniżmu li jissodisfa l-kundizzjonijiet tal-Artikolu 6, 7 jew 8 tad-Direttiva (KE) Nru 2009/28; (11) “enerġija minn sorsi ta’ enerġija rinnovabbli” tfisser l-enerġija prodotta minn impjanti li jużaw biss sorsi ta’ enerġija rinnovabbli, kif ukoll il-proporzjon f’termini ta’ valur kalorifiku tal-enerġija, prodott minn sorsi ta’ enerġija rinnovabbli f’impjanti ibridi li jużaw ukoll sorsi ta’ enerġija konvenzjonali u tinkludi l-elettriku rinnovabbli użat fil-mili tas-sistemi ta’ ħżin, iżda teskludi l-elettriku prodott bħala riżultat ta’ sistemi ta’ ħżin; (12) “koġenerazzjoni” jew sħana u qawwa kkombinati (CHP) tfisser il-ġenerazzjoni simultanja fi proċess wieħed ta’ enerġija termali u elettrika u/jew mekkanika; (13) “koġenerazzjoni b’effiċjenza għolja” tfisser koġenerazzjoni li tissodisfa d-definizzjoni ta’ koġenerazzjoni b’effiċjenza għolja kif stipulat fl-Artikolu 2(34) tad-Direttiva 2012/27/UE (25); (14) “tisħin u tkessiħ distrettwali effiċjenti fl-użu tal-enerġija” tfisser tisħin u tkessiħ distrettwali li jissodisfa d-definizzjoni ta’ sistemi effiċjenti ta’ tisħin u tkessiħ distrettwali kif stabbilit fl-Artikolu 2(41) u (42) tad-Direttiva 2012/27/UE (26). Id-definizzjoni tinkludi l-impjanti ta’ produzzjoni tat-tisħin/tkessiħ u n-netwerk (inklużi faċilitajiet relatati) meħtieġa biex jiddistribwixxu sħana/tkessiħ minn unitajiet ta’ produzzjoni fil-bini tal-konsumatur; (15) “taxxa ambjentali” tfisser taxxa li l-bażi taxxabbli speċifika għaliha jkollha effett negattiv ċar fuq l-ambjent jew li tfittex li tintaxxa ċerti attivitajiet, prodotti jew servizzi biex il-kostijiet ambjentali jkunu jistgħu jiġu inklużi fil-prezz tagħhom u/jew biex il-produtturi u l-konsumaturi jkunu orjentati lejn attivitajiet li jirrispettaw aħjar l-ambjent; (16) “livell ta’ taxxa minimu tal-Unjoni” tfisser il-livell minimu ta’ tassazzjoni pprovdut fil-leġiżlazzjoni tal-Unjoni; għall-prodotti tal-enerġija u l-elettriku hija tfisser il-livell minimu ta’ tassazzjoni stabbilit fl-Anness I tad-Direttiva tal-Kunsill 2003/96/KE (27); (17) “intrapriża żgħira u medja” (“SME”), tfisser intrapriża li tissodisfa l-kundizzjonijiet stipulati fir-rakkomandazzjoni tal-Kummissjoni tas-6 ta’ Mejju 2003 dwar id-definizzjoni tal-mikroimpriżi u tal-intrapriżi żgħar u medji (28); (18) “intrapriża kbira”, kif ukoll “impriża kbira” tfisser intrapriżi li ma jaqgħux taħt id-definizzjoni ta’ SME; (19) “għajnuna individwali” tfisser għajnuna mogħtija fuq il-bażi ta’ skema jew inkella fuq bażi ad hoc; (20) “intensità tal-għajnuna” tfisser l-ammont tal-għajnuna gross espressa bħala perċentwal tal-kostijiet eliġibbli; Iċ-ċifri kollha użati għandhom jiġu rreġistrati qabel kwalunkwe tnaqqis ta’ taxxa jew ta’ xi dritt ieħor, fejn l-għajnuna tingħata f’forma oħra barra minn għotja, l-ammont ta’ għajnuna għandu jkun l-ekwivalenti tal-għotja tal-għajnuna, għajnuna li titħallas f’diversi pagamenti għandha tiġi kkalkulata fil-valur tagħha fi żmien l-għotja; ir-rata ta’ imgħax li għandha tiġi applikata għal skopijiet ta’ skont u għall-kalkolu tal-ammont ta’ għajnuna f’self b’rata ta’ imgħax baxxa trid tkun ir-rata ta’ referenza applikata fi żmien l-għotja; l-intensità tal-għajnuna hija kkalkulata għal kull benefiċjarju; (21) “benefiċċju operattiv” tfisser, partikolarment u għall-fini tal-ikkalkolar tal-kostijiet eliġibbli, b’mod partikolari l-ekonomija tal-kostijiet jew il-produzzjoni anċillari addizzjonali direttament marbuta mal-investiment addizzjonali għall-ħarsien ambjentali u, fejn applikabbli, il-benefiċċji li jiżdiedu minn miżuri oħra ta’ sostenn kemm jekk ikunu għajnuna mill-Istat kif ukoll jekk le, inkluża għajnuna operatorja li tingħata għall-istess kostijiet eliġibbli, tariffi feed in jew miżuri oħra ta’ sostenn; (22) “kostijiet operattivi” tfisser, b’mod partikolari u għall-finijiet tal-ikkalkular tal-kostijiet eliġibbli, il-kostijiet addizzjonali ta’ produzzjoni bħall-kostijiet tal-manutenzjoni li jirriżultaw mill-investiment barrani għall-ħarsien tal-ambjent; (23) “assi tanġibbli” tfisser, għall-finijiet tal-ikkalkular tal-kostijiet eliġibbli, investimenti f’artijiet li huma strettament meħtieġa biex jintlaħqu l-objettivi ambjentali, investimenti fil-bini, fl-impjanti u fit-tagħmir maħsuba sabiex inaqqsu jew jeliminaw it-tniġġis u l-inkonvenjenzi, u investimenti biex jiġu adottati metodi ta’ produzzjoni bil-għan li jitħares l-ambjent; (24) “assi intanġibbli” tfisser, għall-finijiet tal-ikkalkular tal-kostijiet eliġibbli, infiq fuq it-trasferiment tat-teknoloġija permezz tal-akkwist ta’ liċenzji ta’ sfruttament jew ta’ konoxxenzi tekniċi kemm jekk soġġetti għal privattiva u kif ukoll jekk mhumiex, wara li jiġu ssodisfati l-kundizzjonijiet li ġejjin: (a) għandu jkun meqjus bħala assi illi jitlef il-valur, (b) għandu jiġi mixtri fuq termini tas-suq, minn impriża illi fiha l-akkwirent ma jkollu l-ebda poter ta’ kontroll dirett jew indirett; (c) irid jiġi inkluż fl-assi tal-impriża, u jibqa’ fl-istabbiliment tal-benefiċjarju tal-għajnuna u jintuża hemmhekk għal perjodu ta’ mill-inqas ħames snin; din il-kundizzjoni ma tapplikax jekk dan l-assi intanġibbli jkun teknikament skadut; jekk jinbiegħ matul dawn il-ħames snin, id-dħul mill-bejgħ irid jitnaqqas mill-kostijiet eliġibbli u l-ammont sħiħ tal-għajnuna jew parti minnu jridu, fejn hu xieraq, jitħallsu lura; (25) “internalizzazzjoni tal-kostijiet” tfisser il-prinċipju li l-kostijiet kollha assoċjati mal-ħarsien tal-ambjent għandhom ikunu inklużi fil-kostijiet tal-produzzjoni tal-impriżi li jwettqu t-tniġġis; (26) “inkwinatur” tfisser xi ħadd li direttament jew indirettament jagħmel ħsara lill-ambjent jew joħloq kundizzjonijiet li jwasslu għal din il-ħsara (29); (27) “tniġġis” tfisser ħsara kkawżata minn min iniġġes billi b’mod dirett jew indirett jagħmel ħsara lill-ambjent, jew billi joħloq kundizzjonijiet li jwasslu għal din il-ħsara, lill-ambjent fiżiku ta’ madwarna jew lir-riżorsi naturali; (28) “il-prinċipju li min iniġġes iħallas” jew “PPP” tfisser li l-kostijiet ta’ miżuri sabiex ikun indirizzat it-tniġġis irid ibatihom min iniġġes.; (29) “sit ikkontaminat” tfisser sit fejn ikun hemm preżenza kkonfermata, ikkawżata mill-bniedem, ta’ sustanzi perikolużi ta’ livell tali li dawn is-sustanzi jirrappreżentaw riskju sinifikanti għas-saħħa tal-bniedem jew għall-ambjent meta jitqies l-użu attwali u l-użu ġejjieni approvat tal-art ikkonċernata; (30) “għajnuna ad hoc” tfisser għajnuna mhux mogħtija fuq il-bażi ta’ skema ta’ għajnuna; (31) “infrastruttura tal-enerġija” tfisser kwalunkwe tagħmir fiżiku jew faċilità li tinsab fi ħdan l-Unjoni jew li jgħaqqad l-Unjoni u pajjiż terz wieħed jew aktar u li jaqgħu taħt il-kategoriji li ġejjin: (a) fir-rigward tal-elettriku: (i) infrastruttura għat-trażmissjoni, kif definita fl-Artikolu 2(3) tad-Direttiva 2009/72/KE (30); (ii) infrastruttura għad-distribuzzjoni, kif definita fl-Artikolu 2(5) tad-Direttiva 2009/72/KE (30); (iii) il-faċilitajiet għall-ħżin tal-elettriku, definiti bħala faċilitajiet li jintużaw għall-ħżin tal-elettriku fuq bażi temporanja jew permanenti f’infrastruttura jew siti ġeoloġiċi taħt l-art jew fuq l-art, sakemm dawn ikunu konnessi direttament ma’ fili għat-trasmissjoni b’vultaġġ għoli ddisinjati għal vultaġġ ta’ 110 kV jew iżjed; (iv) kwalunkwe tagħmir jew stallazzjoni essenzjali biex is-sistemi definiti fil-punti (i) sa (iii) joperaw b’sikurezza, sigurtà u effiċjenza, inklużi s-sistemi ta’ protezzjoni, monitoraġġ u kontroll fil-livelli kollha tal-vultaġġ u fis-substazzjonijiet kollha; u (v) grilji intelliġenti, definiti bħal kwalunkwe tagħmir, linja jew kejbil jew stallazzjoni, kemm fil-livell tat-trasmissjoni u kif ukoll tad-distribuzzjoni b’vultaġġ baxx u medju, li jimmira lejn komunikazzjoni diġitali bidirezzjonali, f’ħin reali jew viċin il-ħin reali, monitoraġġ u ġestjoni interattivi u intelliġenti tal-ġenerazzjoni, it-trasmissjoni, id-distribuzzjoni u l-konsum tal-elettriku fi ħdan netwerk tal-elettriku bl-għan li jiġi żviluppat netwerk li b’mod effiċjenti jintegra l-imġiba u l-azzjonijiet tal-utenti kollha konnessi miegħu — ġeneraturi, konsumaturi u dawk li jagħmlu t-tnejn — sabiex tiġi żgurata sistema tal-elettriku ekonomikament effiċjenti, sostenibbli, b’telf baxx u b’livelli għoljin ta’ kwalità, sigurtà tal-provvista u sikurezza. (b) fir-rigward tal-gass: (i) linji ta’ pajpijiet tat-trażmissjoni u tad-distribuzzjoni għat-trasport tal-gass naturali u l-bijogass li jiffurmaw parti minn netwerk li jinkludi primarjament pipelines bi pressa għolja, apparti l-pipelines bi pressa għolja li jintużaw għal distribuzzjoni upstream jew lokali ta’ gass naturali; (ii) faċilitajiet ta’ ħżin taħt l-art li huma konnessi ma’ pajpijiet minn fejn jgħaddi l-gass bi pressjoni għolja imsemmija fil-punt (i); (iii) il-faċilitajiet ta’ riċeviment, ħżin u rigassifikazzjoni jew dekompressjoni għal gass naturali likwifikat (“LNG”) jew gass naturali kkompressat (“CNG”); u (iv) kwalunkwe tagħmir jew stallazzjoni essenzjali biex is-sistema topera b’sikurezza, b’sigurtà u b’effiċjenza jew biex tippermetti kapaċità bidirezzjonali, inklużi l-istazzjonijiet ta’ kompressjoni; (c) fir-rigward taż-żejt: (i) il-pipelines użati għat-trasport ta’ żejt mhux maħdum; (ii) l-istazzjonijiet tal-ippumpjar u l-faċilitajiet ta’ ħżin meħtieġa għall-operazzjoni tal-pipelines għaż-żejt mhux maħdum; u (iii) kwalunkwe tagħmir jew stallazzjoni essenzjali biex is-sistema inkwistjoni topera b’mod adattat, b’sigurtà u b’effiċjenza, inklużi s-sistemi ta’ protezzjoni, monitoraġġ u kontroll u l-apparat ta’ inverżjoni tal-fluss; (d) rigward is-CO2: netwerk ta’ linji ta’ pajpijiet, inklużi stazzjonijiet ta’ booster; għat-trasport tas-siti tal-ħżin tas-CO2, bl-għan li s-CO2 jiġi injettat f’formazzjonijiet ġeoloġiċi addattati taħt l-art għall-ħażna permanenti; (32) “diskrepanza ta’ likwidità” tfisser id-differenza bejn il-flussi ta’ flus pożittivi u negattivi matul il-ħajja tal-investiment, imnaqqsa għall-valur attwali tagħhom (normalment billi jintuża l-kost tal-kapital). (33) “Ġbir u Ħżin tad-Diossidu tal-Karbonju” jew “CCS” tfisser sett ta’ teknoloġiji li jaqbdu d-dijossidu tal-karbonju (CO2) li joħroġ minn impjanti industrijali bbażati fuq il-fjuwils fossili jew bijomassa, inklużi l-impjanti tal-enerġija, jittrasportawh lejn post ta’ ħżin adattat u jinjettaw is-CO2 f’formazzjonijiet ġeoloġiċi taħt l-art adattati għall-finijiet ta’ ħżin permanenti tas-CO2; (34) “adegwatezza tal-ġenerazzjoni” tfisser livell ta’ kapaċità iġġenerata li hija meqjusa bħala adegwata biex takkomoda l-livelli tad-domanda fl-Istat Membru f’kull perjodu partikolari, fuq il-bażi tal-użu ta’ indikatur statistiku konvenzjonali użat minn organizzazzjonijiet rikonoxxuti mill-istituzzjonijiet tal-UE li jwettqu rwol essenzjali fil-ħolqien ta’ suq uniku fil-qasam tal-elettriku, bħall-ENTSO-E; (35) “ġeneratur” tfisser impriża li tipproduċi l-enerġija elettrika għal skopijiet kummerċjali; (36) “miżura għall-adegwatezza tal-ġenerazzjoni” tfisser mekkaniżmu bl-għan li jiżgura li jintlaħqu ċerti livelli ta’ adegwatezza tal-ġenerazzjoni fil-livell nazzjonali; (37) “responsabbiltà ta’ bbilanċjar” tfisser responsabbiltà għal devjazzjonijiet bejn il-ġenerazzjoni, il-konsum u t-tranżazzjonijiet kummerċjali fi ħdan impriża BRP fi ħdan perjodu partikolari ta’ saldu; (38) “responsabbiltajiet standard ta’ bbilanċjar” tfisser responsabbiltajiet ta’ bbilanċjar mhux diskriminatorji bejn it-teknoloġiji li ma jeżentax xi wieħed mill-ġeneraturi minn dawk ir-responsabbiltajiet; (39) “parti responsabbli mill-bilanċ (BRP)” tfisser parteċipant fis-suq jew ir-rappreżentant magħżul minnu responsabbli mill-iżbilanċi tiegħu. (40) “żbilanċi” tfisser devjazzjonijiet bejn il-ġenerazzjoni, il-konsum u t-tranżazzjonijiet kummerċjali fi ħdan impriża BRP fi ħdan perjodu partikolari ta’ saldu. (41) “saldu ta’ żbilanċ” tfisser mekkaniżmu ta’ soluzzjoni finanzjarja bil-għan li jiġu rkuprati l-kostijiet ta’ bilanċjar applikabbli għall-iżbilanċi tal-BRPs. (42) “perijodu ta’ saldu ta’ żbilanċ” tfisser unitajiet tal-ħin użati biex jinħadmu l-iżbilanċi tal-BRPs. (43) “proċess kompetittiv ta’ offerti” tfisser proċess ta’ irkant mhux diskriminatorju li jipprovdi għall-parteċipazzjoni ta’ għadd suffiċjenti ta’ impriżi u fejn l-għajnuna tingħata fuq il-bażi jew tal-offerta inizjali ppreżentata mill-offerent jew il-prezz tal-ikklerjar. Barra minn hekk, il-baġit jew il-volum relatat mal-proċess ta’ offerti hu restrizzjoni vinkolanti li jwassal għal sitwazzjoni fejn mhux il-parteċipanti kollha jistgħu jirċievu l-għajnuna;. (44) “bidu tax-xogħlijiet” tfisser jew il-bidu ta’ xogħlijiet ta’ kostruzzjoni fuq l-investiment, jew l-ewwel impenn sod biex ikun ordnat tagħmir jew impenn li jagħmel l-investiment irriversibbli, ikun liema jkun l-ewwel wieħed f’termini ta’ żmien. Ix-xiri tal-art u x-xogħlijiet preparatorji, bħall-kisba ta’ permessi u t-twettiq ta’ studji preliminari dwar il-fattibbiltà, mhumiex meqjusa bħala bidu tax-xogħlijiet. Għall-akkwiżizzjonijiet, “bidu tax-xogħlijiet” tfisser il-mument li fih jiġu akkwistati l-assi marbuta direttament mal-istabbiliment akkwistat. (45) “proġett ta’ dimostrazzjoni” tfisser proġett li juri teknoloġija bħala l-ewwel waħda tax-xorta tagħha fl-Unjoni u li tirrappreżenta ammont sinifikanti ta’ innovazzjoni li jmur lil hinn sew mill-istat l-aktar avvanzat. (46) “żoni megħjuna” tfisser żoni speċifikati f’mappa tal-għajnuna reġjonali approvata għall-perjodu tal-1 ta’ Lulju 2014sal-31 ta’ Diċembru 2020 skont l-Artikoli 107(3)(a) u (c) tat-Trattat; (47) “mappa dwar l-għajnuna reġjonali” tfisser il-lista taż-żoni magħżula minn Stat Membru f’konformità mal-kundizzjonijiet stipulati f’dawn il-Linji Gwida dwar l-għajnuna reġjonali mill-Istat għall-2014-2020 (31);

2. GĦAJNUNA NOTIFIKABBLI AMBJENTALI U TAL-ENERĠIJA

(20) Għajnuna individwali mogħtija fuq il-bażi ta’ skema ta’ għajnuna tibqa’ soġġetta għall-obbligu tan-notifika skont l-Artikolu 108(3) tat-Trattat, jekk l-għajnuna tkun taqbeż il-limiti ta’ notifika li ġejjin (32) u ma tingħatax fuq il-bażi ta’ proċess kompetittiv ta’ offerti: (a) għajnuna ta’ investiment: fejn l-ammont tal-għajnuna jaqbeż l-EUR 15 miljuni għal impriża waħda; (b) għajnuna operatorja għall-produzzjoni ta’ enerġija elettrika rinnovabbli u/jew għall-produzzjoni kkombinata ta’ sħana rinnovabbli: fejn l-għajnuna tingħata għal stallazzjonijiet ta’ elettriku rinnovabbli f’siti fejn il-kapaċità riżultanti tal-ġenerazzjoni ta’ enerġija elettrika rinnovabbli għal kull sit taqbeż il-250 megawatts (“MW”); (c) għajnuna operatorja għall-produzzjoni tal-bijofjuwils: fejn l-għajnuna tingħata lil stallazzjoni għall-produzzjoni ta’ bijofjuwils f’siti fejn il-produzzjoni riżultanti taqbeż il-150 000 tunnellata (“t”) kull sena; (d) Għajnuna operatorja għall-koġenerazzjoni: fejn tingħata l-għajnuna għal stallazzjoni ta’ koġenerazzjoni b’kapaċità ta’ koġenerazzjoni elettrika riżultanti tiżboq il-300 MW; għajnuna għall-produzzjoni tas-sħana mill-koġenerazzjoni se tkun ivvalutata fil-kuntest tan-notifika fuq il-bażi tal-kapaċità tal-elettriku; (e) għajnuna għal infrastruttura tal-enerġija: fejn l-ammont tal-għajnuna jaqbez l-EUR 50 miljun għal impriża waħda, għal kull proġett ta’ investiment; (f) għajnuna għall-Qbid u l-Ħżin tal-Karbonju: fejn l-ammont tal-għajnuna jaqbeż l-EUR 50 miljun għal kull proġett ta’ investiment; (g) għajnuna fil-forma ta’ miżura ta’ adegwatezza ta’ ġenerazzjoni: fejn l-ammont tal-għajnuna jaqbeż l-EUR 15 miljun għal kull proġett għal kull impriża.

(21) Eżenzjonijiet mit-taxxa, tnaqqis minn taxxi ambjentali, jew eżenzjonijiet mill-finanzjament ta’ enerġija minn sorsi rinnovabbli li jaqgħu taħt it-Taqsima 3.7 ma jkunux soġġetti għall-kundizzjonijiet għal għajnuna notifikata individwalment. Madankollu, għajnuna mogħtija fil-forma ta’ għajnuna fiskali mhux koperta mit-Taqsima 3.7 ta’ dawn il-Linji Gwida għandha tkun soġġetta għal valutazzjoni ddettaljata jekk jinqabżu l-limiti f’dak il-punt. Dan japplika wkoll irrispettivament jekk il-benefiċjarju individwali jibbenefikax fl-istess ħin minn eżenzjoni jew tnaqqis fiskali evalwati skont it-Taqsima 3.7.

(22) Dawn il-Linji Gwida jipprovdu l-kriterji ta’ skemi ta’ għajnuna u għajnuna individwali għall-protezzjoni ambjentali u objettivi tal-enerġija li huma soġġetti għall-obbligu tan-notifika skont l-Artikolu 108(3) tat-Trattat.

3. KOMPATIBBILTÀ TAL-VALUTAZZJONI SKONT L-ARTIKOLU 107(3)C TAT-TRATTAT

(23) L-għajnuna mill-Istat għall-objettivi ta’ ħarsien ambjentali u l-enerġija se tkun meqjusa kompatibbli mas-suq intern skont it-tifsira tal-Artikolu 107(3)(c) tat-Trattat, jekk fuq il-bażi tal-prinċipji ta’ valutazzjoni komuni stabbiliti f’dan il-Kapitolu, twassal għal kontribut miżjud għall-objettivi tal-Unjoni fil-qasam tal-ambjent u l-enerġija mingħajr ma taffettwa ħażin il-kundizzjonijiet tal-kummerċ sal-punt li jkunu kuntrarji għall-interess komuni. Se jiġu kkunsidrati l-iżvantaġġi speċifiċi tal-inħawi megħjuna.

(24) Dan il-Kapitolu jiċċara kif il-Kummissjoni se tapplika l-prinċipji komuni ta’ valutazzjoni stabbiliti fit-Taqsima 3.1 meta tivvaluta miżuri ta’ għajnuna li jaqgħu fil-kamp ta’ applikazzjoni ta’ dawn il-Linji Gwida u, fejn applikabbli, jistipula kundizzjonijiet speċifiċi (jew għajnuna individwali mogħtija abbażi ta’ skema jew ad hoc).

(25) Taqsima 3.2 tistipula l-kundizzjonijiet applikabbli ġenerali ta’ kompatibbiltà għall-miżuri kollha ta’ għajnuna li jaqgħu fl-ambitu ta’ dawn il-Linji Gwida, sakemm it-taqsimiet aktar speċifiċi ta’ Kapitolu 3 jispeċifikaw jew jemendaw dawn il-kundizzjonijiet ġenerali ta’ kompatibbiltà. Skont dan, it-Taqsima 3.2 tapplika b’mod partikolari għal dawn il-miżuri li mhumiex parti mit-taqsimiet aktar speċifiċi tal-Kapitolu 3: (a) l-għajnuna għall-istudji ambjentali; (b) għajnuna għar-rijabilitazzjoni ta’ siti kontaminati; (c) għajnuna għall-impriżi li jmorru lil hinn mill-istandards tal-Unjoni jew li jżidu l-livell ta’ ħarsien ambjentali fin-nuqqas ta’ standards tal-Unjoni; (d) għajnuna għal adattament bikri tal-istandards futuri tal-Unjoni.

3.1. Prinċipji Komuni tal-Valutazzjoni

(26) Fil-valutazzjoni tagħha jekk miżura ta’ għajnuna nnotifikata tistax titqies kompatibbli mas-suq intern, il-Kummissjoni ġeneralment tanalizza jekk it-tfassil tal-miżura ta’ għajnuna jiżgurax li l-impatt pożittiv tal-għajnuna għall-kisba ta’ objettiv ta’ interess komuni jkunx jeċċedi l-effetti negattivi potenzjali tagħha fuq il-kummerċ u l-kompetizzjoni.

(27) Il-Komunikazzjoni dwar il-modernizzazzjoni tal-għajnuna mill-Istat tat-8 ta’ Mejju 2012 (33) talbet li jiġu identifikati u definiti l-prinċipji komuni applikabbli għall-valutazzjoni tal-kompatibbiltà tal-miżuri ta’ għajnuna kollha mwettqa mill-Kummissjoni. Għal dak l-iskop, il-Kummissjoni se tikkunsidra li miżura ta’ għajnuna mill-Istat tkun kompatibbli mas-suq intern biss jekk jiġu ssodisfati kull waħda mill-kriterji li ġejjin: (a) il-kontribut għal objettiv definit sewwa ta’ interess komuni: miżura ta’ għajnuna mill-Istat għandha objettiv ta’ interess komuni f’konformità mal-Artikolu 107(3) tat-Trattat; (Taqsima 3.2.1); (b) il-ħtieġa għal intervent mill-Istat: miżura ta’ għajnuna mill-Istat ikollha fil-mira sitwazzjoni fejn l-għajnuna tista’ ġġib magħha titjib materjali li s-suq waħdu ma jkunx kapaċi jġib, pereżempju billi tirrimedja falliment tas-suq definit kif imiss; (Taqsima 3.2.2); (c) kemm ikun xieraq l-ammont tal-għajnuna: il-miżura ta’ għajnuna proposta hija strument ta’ politika adegwat biex jiġi indirizzat l-objettiv ta’ interess komuni; (Taqsima 3.2.3); (d) effett ta’ inċentiv: l-għajnuna tibdel l-imġiba tal-impriża(i) kkonċernati b’tali mod li dawn jidħlu għal attività addizzjonali li kieku mingħajr l-għajnuna ma jwettquhiex jew jwettquha b’mod ristrett jew differenti; (Taqsima 3.2.4); (e) il-proporzjonalità tal-għajnuna (l-għajnuna miżmuma għall-minimu meħtieġ) l-għajnuna hi limitata għall-minimu meħtieġ biex jiġi inċentivat l-investiment jew l-attività addizzjonali fiż-żona kkonċernata; (Taqsima 3.2.5); (f) l-evitar ta’ effetti serji negattivi mhux dovuti fuq kompetizzjoni u kummerċ bejn Stati Membri: l-effetti negattivi tal-għajnuna huma limitati suffiċjentement, sabiex il-bilanċ globali tal-miżura jkun pożittiv; (Taqsima 3.2.6); (g) it-trasparenza tal-għajnuna: l-Istati Membri, il-Kummissjoni, l-operaturi ekonomiċi u l-pubbliku jrid ikollhom aċċess faċli għall-atti u għall-informazzjoni kollha rilevanti dwar l-għajnuna li tingħata fil-qafas tagħhom; (Taqsima 3.2.7).

(28) Ċerti kategoriji ta’ skemi jistgħu jiġu sottomessi ulterjorment għal rekwiżit ta’ evalwazzjoni ex post kif deskritt f’Kapitolu 4. F’każijiet bħal dawn, il-Kummissjoni tista’ tillimita t-tul ta’ żmien ta’ dawn l-iskemi (normalment għal erba’ snin jew inqas) bil-possibbiltà li tinnotifika mill-ġdid l-estensjoni tagħhom.

(29) Barra minn hekk, jekk miżura għall-għajnuna mill-Istat jew il-kundizzjonijiet marbuta magħha, inkluż il-metodu ta’ finanzjament tagħha meta jifforma parti integrali minnha, iwasslu b’mod mhux esklussiv fi ksur tal-liġi tal-Unjoni, l-għajnuna ma tistax tista’ tiġi ddikjarata kompatibbli mas-suq intern (34). Per eżempju, fil-qasam tal-enerġija, kwalunkwe imposta li għandha l-għan li tiffinanzja miżura tal-għajnuna mill-Istat hemm bżonn li tikkonforma b’mod partikolari mal-Artikoli 30 u 110 tat-Trattat (35).

3.2. Dispożizzjonijiet ġenerali ta’ kompatibilità

3.2.1. Il-kontribut lejn objettiv ta’ interess komuni

3.2.1.1. Kundizzjonijiet ġenerali

(30) L-objettiv ġenerali tal-għajnuna ambjentali huwa li jżid il-livell ta’ ħarsien tal-ambjent meta’ mqabbel mal-livell li jista’ jinkiseb fl-assenza ta’ għajnuna. L-istrateġija Ewropa 2020 b’mod partikolari tistabbilixxi miri u objettivi għal tkabbir sostenibbli biex tappoġġja l-bidla għal ekonomija b’emmissjonijiet baxxi ta’ karbonju, li tuża r-riżorsi b’effiċjenza. Ekonomija b’livell baxx ta’ karbonju b’sehem sinifikanti tal-enerġija minn sorsi rinnovabbli varjabbli teħtieġ aġġustament tas-sistema tal-enerġija u b’mod partikolari investimenti konsiderevoli fin-netwerks tal-enerġija (36). L-objettiv primarju tal-għajnuna fis-settur tal-enerġija huwa li tiġi żgurata sistema tal-enerġija kompetittiva, sostenibbli u sigura f’suq tal-Unjoni tal-enerġija li jaħdem tajjeb (37).

(31) L-Istati Membri li għandhom l-intenzjoni li jagħtu għajnuna ambjentali jew tal-enerġija se jkollhom jiddefinixxu preċiżament l-objettiv mixtieq u jispjegaw x’inhu l-kontribut mistenni tal-miżura lejn dan l-objettiv. Meta jintroduċu miżura kofinanzjata minn Fondi Ewropej Strutturali u ta’ Investiment, l-Istati Membri jistgħu jistrieħu fuq ir-raġunament fil-Programmi Operatorji rilevanti biex jindikaw l-objettivi ambjentali jew tal-enerġija.

(32) Studji ambjentali jistgħu jikkontribwixxu biex jinkiseb l-objettiv komuni meta huma direttament marbuta ma’ investimenti eliġibbli taħt dawn il-Linji Gwida, wkoll jekk wara r-riżultati tal-istudju ta’ tħejjija, l-investiment li qed jiġi investigat ma jsirx.

3.2.1.2. Kondizzjonijiet addizzjonali għal għajnuna notifikabbli b’mod individwali

(33) Biex jintwera l-kontribut ta’ għajnuna notifikata individwalment lejn livell ogħla ta’ protezzjoni ambjentali, l-Istat Membru jista’ juża, kemm jista’ jkun f’termini kwantifikabbli, varjetà ta’ indikaturi, b’mod partikolari dawk imsemmija hawn taħt: (a) teknoloġiji ta’ tnaqqis: l-ammont ta’ gassijiet b’effett serra jew is-sustanzi niġġiesa li b’mod permanenti ma jiġux rilaxxati fl-atmosfera (li jirriżultaw minn tnaqqis tal-input mill-fjuwils fossili); (b) l-istandards eżistenti tal-Unjoni: l-ammont assolut u d-daqs relattiv taż-żieda fil-livell ta’ protezzjoni ambjentali lil hinn mill-istandard, jiġifieri tnaqqis ta’ tniġġis li ma kienx jinkiseb mill-istandard jekk ma jkunx hemm għajnuna mill-Istat; (c) standards futuri tal-Unjoni: iż-żieda fir-rata li biha jiġu implimentati l-istandards futuri, jiġifieri tnaqqis ta’ tniġġis li jibda minn data aktar bikrija.

3.2.2. Il-ħtieġa għal intervent mill-Istat

3.2.2.1. Kundizzjonijiet ġenerali

(34) Billi huwa ġeneralment aċċettat li swieq kompetittivi għandhom it-tendenza li jwasslu għal riżultati effiċjenti f’termini ta’ prezzijiet, il-produzzjoni u l-użu tar-riżorsi, fil-preżenza ta’ fallimenti tas-suq (38), l-intervent mill-Istat jista’ jtejjeb il-funzjonament effiċjenti tas-swieq. Tabilħaqq il-miżuri ta’ għajnuna mill-Istat jistgħu taħt ċerti kondizzjonijiet, jikkorreġu l-fallimenti tas-suq u b’hekk jikkontribwixxu għall-kisba tal-objettiv komuni sal-punt li s-suq waħdu jonqos milli jagħti riżultat effiċjenti. Sabiex jiġi vvalutat jekk l-għajnuna mill-Istat hijiex effettiva biex jintlaħaq l-objettiv, jeħtieġ li l-ewwel issir dijanjosi u d-definizzjoni tal-problema li hemm bżonn li tiġi indirizzata. L-għajnuna mill-Istat għandu jkollha fil-mira sitwazzjonijiet fejn l-għajnuna tista’ ġġib titjib materjali li s-suq ma jkunx kapaċi jġib waħdu.

(35) Biex jistabbilixxu Linji Gwida li jiżguraw li l-miżuri ta’ għajnuna jilħqu l-objettiv komuni, l-Istati Membri għandhom jidentifikaw il-fallimenti tas-suq li jfixklu livell ogħla ta’ protezzjoni tal-ambjent jew suq intern tal-enerġija li jiffunzjona b’mod tajjeb, sikur, għall-but ta’ kulħadd u sostenibbli. Fallimenti tas-suq marbuta mal-objettivi tal-ambjent u l-enerġija jistgħu jkunu differenti jew simili, iżda jistgħu jipprevjenu r-riżultat ottimali u jistgħu jwasslu għal riżultati ineffiċjenti għar-raġunijiet li ġejjin: (a) Esternalitajiet negattivi huma l-aktar komuni għall-miżuri ta’ għajnuna ambjentali u jinħolqu meta t-tniġġis ma jkunx ipprezzat b’mod adegwat, jiġifieri l-impriża kkonċernata ma tiffaċċjax il-kostijiet kollha tat-tniġġis. F’dan il-każ, l-impriżi li jaġixxu fl-interess tagħhom stess jista’ ma jkollhomx biżżejjed inċentivi biex jikkunsidraw l-esternalitajiet negattivi li jirriżultaw mill-produzzjoni la meta jiddeċiedu fuq teknoloġija ta’ produzzjoni partikolari, u lanqas meta jiddeċiedu dwar il-livell ta’ produzzjoni. Fi kliem ieħor, il-kostijiet tal-produzzjoni li tbati l-impriża huma inqas mill-kostijiet li tbati s-soċjetà. Għalhekk, l-impriżi tipikament m’għandhomx inċentiv biżżejjed biex inaqqsu l-livell ta’ tniġġis tagħhom jew biex jieħdu miżuri individwali biex iħarsu l-ambjent. (b) Esternalitajiet pożittivi: il-fatt li parti tal-benefiċċju minn investiment jinġema’ għall-parteċipanti fis-suq għajr għall-investitur, se jwassal lill-impriżi biex ma jinvestux biżżejjed. Esternalitajiet pożittivi jistgħu jseħħu, pereżempju, f’każ ta’ investimenti fl-eko-innovazzjoni (39), stabilità tas-sistema, teknoloġiji rinnovabbli innovattivi u ġodda u miżuri innovattivi ta’ rispons għad-domanda jew fil-każ tal-infrastrutturi tal-enerġija jew miżuri ta’ adegwatezza tal-ġenerazzjoni li jkunu ta’ benefiċċju għal ħafna Stati Membri (jew numru ikbar ta’ konsumaturi). (c) Informazzjoni assimmetrika: din tipikament tirriżulta fi swieq fejn ikun hemm diskrepanza bejn l-informazzjoni disponibbli għal naħa waħda tas-suq u l-informazzjoni disponibbli għan-naħa l-oħra. Dan jista’, pereżempju, jseħħ fejn l-investituri finanzjarji esterni jkollhom nuqqas ta’ informazzjoni dwar ir-riżultati mistennija u r-riskji tal-proġett. Tista’ tiġri wkoll fil-kollaborazzjoni infrastrutturali transfruntiera meta parti waħda għandha żvantaġġ ta’ informazzjoni meta mqabbla mal-parti l-oħra. Għalkemm ir-riskju jew l-inċertezza fihom infushom ma jwasslux għall-preżenza ta’ falliment tas-suq, il-problema tal-informazzjoni assimmetrika hija marbuta mal-grad ta’ tali riskju u inċertezza. It-tnejn għandhom il-ħabta li jkunu ogħla għal investimenti ambjentali li tipikament ikollhom perjodu itwal ta’ amortizzament. Din tista’ ssaħħaħ l-iffokar fuq medda qasira ta’ żmien li jista’ jiġi aggravat permezz ta’ kundizzjonijiet ta’ finanzjament għal tali investimenti b’mod partikolari għall-SMEs. (d) Fallimenti ta’ koordinazzjoni: jistgħu jostakolaw l-iżvilupp ta’ proġett jew it-tfassil effettiv tiegħu minħabba l-interessi u l-inċentivi diverġenti fost l-investituri, l-hekk imsejħa inċentivi opposti, il-kostijiet tal-ikkuntrattar, inċertezza dwar ir-riżultat kollaborattiv u l-effetti tan-netwerk, eż forniment bla waqfien ta’ elettriku. Jistgħu jitfaċċaw pereżempju fir-relazzjoni bejn sid u kerrej ta’ bini fir-rigward tal-applikazzjoni ta’ soluzzjonijiet effiċjenti tal-enerġija. Problemi ta’ koordinazzjoni jistgħu jkomplu jiggravaw minħabba problemi ta’ informazzjoni, b’mod partikolari dawk relatati ma’ informazzjoni assimmetrika. Problemi ta’ koordinazzjoni jistgħu wkoll jinbtu mill-ħtieġa li tintlaħaq ċertu massa kritika qabel ma proġett isir kummerċjalment attraenti li jista’ jkun aspett partikolarment relevanti fi proġetti infrastrutturali (transfruntiera).

(36) Is-sempliċi eżistenza ta’ fallimenti tas-suq f’kuntest partikolari mhijiex biżżejjed biex tiġġustifika intervent mill-Istat. B’mod partikolari, politiki u miżuri oħra jistgħu jkunu diġà jiffunzjonaw biex jindirizzaw xi fallimenti identifikati tas-suq. Eżempji jinkludu regolamenti settorjali, standards mandatorji dwar it-tniġġis, mekkaniżmi ta’ prezzijiet bħall-Iskema tal-Unjoni għan-Negozjar ta’ Emmissjonijiet (“ETS”) u taxxi tal-karbonju. Miżuri addizzjonali li jinkludu l-għajnuna mill-Istat jistgħu jiġu diretti biss lejn fallimenti residwi tas-suq, jiġifieri l-falliment tas-suq li għadu mhux indirizzat minn tali politiki u miżuri oħra. Huwa importanti wkoll li wieħed juri kif l-għajnuna mill-Istat isaħħaħ politiki u miżuri oħra bl-għan li jirrimedjaw l-istess falliment tas-suq. Għalhekk, il-każ għall-ħtieġa tal-għajnuna mill-Istat huwa aktar dgħajjef jekk imur kontra politiki oħra mmirati lejn l-istess falliment tas-suq.

(37) Il-Kummissjoni se tikkunsidra li l-għajnuna hi meħtieġa jekk l-Istat Membru juri li l-għajnuna effettivament timmira lejn falliment (residwu) tas-suq li mhuwiex indirizzat.

3.2.2.2. Kondizzjonijiet addizzjonali għal għajnuna notifikabbli b’mod individwali

(38) Billi l-fallimenti tas-suq jistgħu jeżistu b’mod ġenerali u l-miżuri ta’ għajnuna jistgħu jkunu, fil-prinċipju, imfassla tajjeb biex jindirizzaw riżultat ta’ suq effiċjenti, mhux l-impriżi kollha kkonċernati jistgħu jiġu ffaċċati b’dawn il-fallimenti tas-suq bl-istess mod. Konsegwentement, għal għajnuna individwali notifikabbli, il-Kummissjoni se tivvaluta l-ħtieġa speċifika għal għajnuna f’dan il-każ. Huwa f’idejn l-Istat Membru li juri li hemm falliment tas-suq li għadu mhux indirizzat fir-rigward tal-attività speċifika appoġġjata mill-għajnuna u jekk l-għajnuna hix effettivament immirata biex tindirizza dak il-falliment tas-suq.

(39) Skont il-falliment tas-suq speċifiku indirizzat il-Kummissjoni se tqis il-fatturi li ġejjin: (a) jekk miżuri oħra ta’ politika hux diġà qed jindirizzaw il-falliment tas-suq, b’mod partikolari l-eżistenza ta’ standards ambjentali jew oħrajn tal-Unjoni, l-ETS tal-Unjoni jew taxxi ambjentali; (b) jekk ikunx meħtieġ intervent mill-Istat, b’kunsiderazzjoni tal-kost tal-implimentazzjoni ta’ standards nazzjonali għall-benefiċjarju tal-għajnuna fin-nuqqas ta’ għajnuna meta mqabbel mal-kostijiet jew in-nuqqas tagħhom tal-implimentazzjoni ta’ dawk l-istandards għall-kompetituri prinċipali tal-benefiċjarju tal-għajnuna; (c) fil-każ ta’ fallimenti ta’ koordinazzjoni in-numru ta’ impriżi mitluba li jikkollaboraw, l-interessi diverġenti bejn partijiet li jikkollaboraw u l-problemi prattiċi fil-koordinazzjoni tal-kollaborazzjoni, bħal kwistjonijiet lingwistiċi, is-sensittività tal-informazzjoni u l-istandards mhux armonizzati.

3.2.3. L-adegwatezza tal-għajnuna

(40) Il-miżura ta’ għajnuna proposta trid tkun strument adegwat biex jiġi indirizzat l-objettiv ta’ politika kkonċernat. Miżura ta’ għajnuna mhux se titqies kompatibbli mas-suq intern jekk l-istess kontribut pożittiv għall-objettiv komuni jista’ jinkiseb permezz ta’ strumenti ta’ politika oħra li joħolqu inqas distorsjoni jew tipi ta’ strumenti ta’ għajnuna oħra li joħolqu inqas distorsjoni.

3.2.3.1. Adegwatezza fost strumenti politiċi alternattivi

(41) L-għajnuna mill-Istat mhijiex l-uniku strument politiku disponibbli għall-Istati Membri biex jippromwovu livelli ogħla ta’ protezzjoni ambjentali jew il-kisba ta’ suq tal-enerġija Ewropew sikur, li jaħdem sew, għal but ta’ kulħadd u sostenibbli. Huwa importanti li wieħed iżomm f’moħħu li jista’ jkun hemm strumenti oħrajn, f’pożizzjoni aħjar biex jinkisbu dawk l-objettivi. Ir-regolamentazzjoni u l-istrumenti bbażati fuq is-suq huma l-aktar strumenti importanti biex jintlaħqu l-objettivi ambjentali u tal-enerġija. Strumenti moderati, bħall-eco-labels volontarji, u t-tixrid ta’ teknoloġiji li jħarsu l-ambjent jista’ jkollhom rwol importanti biex jinkiseb livell ogħla ta’ ħarsien ambjentali.

(42) Miżuri differenti biex jirrimedjaw l-istess falliment tas-suq jistgħu jmorru kontra xulxin. Dan hu l-każ fejn mekkaniżmu effiċjenti u bbażat fuq is-suq ġie stabbilit biex jindirizza speċifikament il-problema tal-esternalitajiet. Miżura ta’ appoġġ addizzjonali sabiex tindirizza l-istess riskji ta’ falliment tas-suq tirriskja li timmina l-effiċjenza ta’ mekkaniżmu bbażat fuq is-suq.

(43) Miżuri differenti biex jirrimedjaw fallimenti differenti tas-suq jistgħu ukoll jaħdmu kontra xulxin. Miżura li tindirizza problema tal-adegwatezza tal-ġenerazzjoni jeħtieġ li tkun ibbilanċjata mal-objettiv ambjentali tat-tneħħija gradwali ta’ sussidji ta’ ħsara ambjentali jew ta’ ħsara ekonomika, inkluż għal fjuwils fossili. Bl-istess mod, miżura li tnaqqas l-emissjonijiet tal-gassijiet b’effett serra tista’ żżid il-provvista tal-enerġija varjabbli li tista’ taffettwa b’mod negattiv il-problema tal-adegwatezza tal-ġenerazzjoni.

(44) Ir-rispett lejn il-prinċipju ta’ “min iniġġes iħallas” (“PPP”) permezz ta’ leġiżlazzjoni ambjentali jiżgura fil-prinċipju li l-falliment tas-suq marbut mal-esternalitajiet negattivi jiġi aġġustat. Għalhekk, l-għajnuna mill-Istat mhix strument xieraq u ma tistax tingħata sakemm il-benefiċjarju tal-għajnuna jista’ jiġi miżmum responsabbli taħt il-liġi eżistenti tal-Unjoni jew dik nazzjonali (40).

3.2.3.2. Adegwatezza fost strumenti differenti ta’ għajnuna

(45) L-għajnuna ambjentali u tal-enerġija tista’ tingħata f’għamliet varji. Madankollu l-Istat Membru għandu jiżgura li l-għajnuna tingħata fl-għamla li aktarx tiġġenera l-inqas distorsjonijiet fil-kummerċ u fil-kompetizzjoni. F’dak ir-rigward, l-Istat Membru huwa mitlub biex juri għaliex forom oħra ta’ għajnuna li potenzjalment jikkawżaw anqas distorsjoni bħal self li jitħallas lura meta mqabbel ma’ għotjiet diretti jew krediti ta’ taxxa meta mqabbla mat-tnaqqis fit-taxxa jew forom ta’ għajnuna li huma bbażati fuq strumenti finanzjarji bħal dejn jew ekwità (pereżempju, self b’interessi baxxi jew ribassi fuq l-imgħax, garanziji tal-Istat, jew forniment alternattiv ta’ kapital fuq termini favorevoli) huma anqas addattati.

(46) L-għażla tal-istrument tal-għajnuna għandha tkun koerenti mal-falliment tas-suq li l-miżura tal-għajnuna għandha l-għan li tindirizza. B’mod partikolari fejn id-dħul reali jkun inċert, pereżempju fil-każ tal-miżuri li jiffrankaw l-enerġija, avvanz ripagabbli jista’ jikkostitwixxi strument xieraq. Għall-skemi ta’ għajnuna li jimplimentaw l-objettivi u l-prijoritajiet tal-programmi operattivi, l-istrument ta’ finanzjament magħżul f’dan il-programm fil-prinċipju jkun preżunt bħala strument adegwat.

(47) Għall-għajnuna operatorja, l-Istat Membru jrid juri li l-għajnuna hija adegwata biex jinkiseb l-objettiv tal-iskema li għaliha tkun immirata l-għajnuna. Sabiex juri li l-għajnuna hija adegwata, l-Istat Membru jista’ jikkalkula l-ammont tal-għajnuna ex ante bħala somma fissa li tkopri l-kosti addizzjonali mistennija matul perjodu partikolari, biex tinċentiva l-kumpaniji jimminimizzaw il-kostijiet tagħhom u jiżviluppaw in-negozju tagħhom b’mod iktar effiċjenti, matul iż-żmien (41).

(48) Sabiex juri l-adegwatezza tal-iskemi, l-Istat Membru jista’ wkoll joqgħod fuq ir-riżultati ta’ evalwazzjonijiet li saru fil-passat kif deskritt fil-Kapitolu 4.

3.2.4. Effett ta’ inċentiv

3.2.4.1. Kundizzjonijiet ġenerali

(49) L-għajnuna ambjentali u tal-enerġija tista’ biss titqies kompatibbli mas-suq intern, jekk ikollha effett ta’ inċentiv. Effett ta’ inċentiv iseħħ meta l-għajnuna ġġiegħel lill-benefiċjarju jibdel l-imġiba tiegħu sabiex iżid il-livell ta’ ħarsien ambjentali jew li jtejjeb il-funzjonament ta’ suq tal-enerġija sikur, għal but ta’ kulħadd u sostenibbli, tibdil fl-imġiba li kieku ma kienx isir mingħajr l-għajnuna. L-għajnuna m’għandhiex tissussidja l-kostijiet ta’ attività li impriża xorta waħda kienet ser taffaċċja u m’għandhiex tikkumpensa għar-riskju normali tan-negozju ta’ attività ekonomika.

(50) Il-Kummissjoni tqis li l-għajnuna ma tippreżentax effett tal-inċentiv għall-benefiċjarju fil-każijiet kollha fejn ix-xogħol fuq il-proġett kien diġà beda qabel ma l-benefiċjarju jkun applika għall-għajnuna mal-awtoritajiet nazzjonali. F’tali każijiet fejn il-benefiċjarju jibda jimplimenta proġett qabel ma japplika għall-għajnuna, kwalunkwe għajnuna mogħtija fir-rigward ta’ dak il-proġett ma tiġix ikkunsidrata kompatibbli mas-suq intern.

(51) L-Istati Membri għandhom jintroduċu u jużaw formola ta’ applikazzjoni għal għajnuna. Il-formola tal-applikazzjoni tinkludi tal-anqas l-isem tal-applikant u d-daqs tal-impriża, deskrizzjoni tal-proġett, inkluż fejn jinsab u d-dati tal-bidu u tat-tmiem, l-ammont ta’ għajnuna meħtieġa biex jitwettaq, u lista tal-kostijiet eliġibbli. Fil-formola tal-applikazzjoni, il-benefiċjarji jridu jiddeskrivi s-sitwazzjoni mingħajr għajnuna, jiġifieri sitwazzjoni hija msemmija bħala x-xenarju kontrofattwali, jew ix-xenarju jew il-proġett alternattiv. Barra minn hekk, l-impriżi l-kbar iridu jissottomettu evidenza dokumentata li ssostni x-xenarju kontrofattwali deskritt fil-formola tal-applikazzjoni..

(52) Meta tirċievi l-formola tal-applikazzjoni, l-awtorità li tagħti l-għajnuna għandha twettaq kontroll ta’ kredibilità tax-xenarju kontrafattwali u tikkonferma li l-għajnuna għandha l-effett ta’ inċentiv meħtieġ. Xenarju kontrofattwali jitqies kredibbli jekk ikun ġenwin u jekk ikun jirrigwarda l-fatturi prevalenti għat-teħid tad-deċiżjonijiet fiż-żmien li fih il-benefiċjarju jieħu d-deċiżjoni dwar l-investiment. Mhuwiex mitlub li wieħed jissodisfa l-kundizzjonijiet ta’ paragrafi (50) u (51) fejn l-għajnuna tingħata fuq il-bażi ta’ proċess kompetittiv ta’ offerti.

L-effett ta’ inċentiv u adattament għal standards tal-Unjoni

(53) Il-Kummissjoni tikkunsidra li l-għajnuna mogħtija biex wieħed jadatta għal standards futuri tal-Unjoni, fil-prinċipju għandha effett ta’ inċentiv, inkluż meta l-istandard diġà ġie adottat iżda għadu mhuwiex fis-seħħ. Madankollu, f’dan il-każ, l-għajnuna għandha effett ta’ inċentiv jekk tagħti inċentiv għat-twettiq tal-investiment ħafna qabel id-dħul fis-seħħ tal-istandard. L-għajnuna mogħtija għall-adattament għal standards tal-Unjoni diġà adottati imma li għadhom m’humiex fis-seħħ se tiġi meqjusa li jkollha effett ta’ inċentiv jekk l-investiment jiġi implimentat u ffinalizzat għall-inqas sena qabel l-istandards tal-Unjoni jidħlu fis-seħħ.

(54) Bħala eċċezzjoni ulterjuri għall-paragrafu (53), effett ta’ inċentiv jista’ jeżisti jekk l-għajnuna tingħata għal: (a) xiri ta’ vetturi ġodda ta’ trasport għat-triq, il-ferrovija, il-passaġġ fuq l-ilma intern u t-trasport marittimu konformi ma’ standards tal-Unjoni, diment li tali akkwist iseħħ qabel ma dawk l-istandards jidħlu fis-seħħ u li, ladarba jkunu obbligatorji, ma jkunux japplikaw b’mod retroattiv għal vetturi li nxtraw diġà; jew (b) operazzjonijiet ta’ adattament tal-vetturi eżistenti tat-trasport għat-triq, il-ferrovija, il-passaġġ fuq l-ilma intern u t-trasport marittimu, diment li l-istandards tal-Unjoni ma kinux għadhom fis-seħħ fid-data tad-dħul fis-seħħ ta’ dawk il-vetturi u li, ladarba jkunu obbligatorji, ma japplikawx b’mod retroattiv għal dawk il-vetturi.

(55) Il-Kummissjoni tqis li għajnuna b’appoġġ ta’ investimenti li jippermettu lill-benefiċjarju li jieħu miżuri li jmorru lil hinn mill-istandards applikabbli tal-Unjoni tikkontribwixxi b’mod pożittiv lejn objettiv ambjentali jew tal-enerġija. Sabiex ma tiskoraġġix lill-Istati Membri milli jistabbilixxu standards nazzjonali obbligatorji li jkunu aktar stretti minn standards tal-Unjoni korrispondenti, jeżisti tali kontribut pożittiv, irrispettivament minn jekk ikunx hemm standards nazzjonali obbligatorji li jkunu aktar stretti mill-istandards tal-Unjoni. Dan jinkludi pereżempju, il-miżuri biex itejbu l-kwalità tal-arja u l-ilma lil hinn mill-istandards mandatorji tal-Unjoni. Tali kontribut pożittiv jeżisti wkoll fil-preżenza ta’ standard nazzjonali obbligatorju adottat fl-assenza ta’ standards tal-Unjoni.

L-effett ta’ inċentiv u verifiki tal-enerġija

(56) Skont id-Direttiva 2012/27/UE (42) (“id-Direttiva dwar l-Effiċjenza fl-Enerġija” jew l-“EED”), l-intrapriżi l-kbar għandhom iwettqu verifiki tal-enerġija kull erba’ snin. Għaldaqstant, l-għajnuna għall-verifiki tal-enerġija għal intrapriżi kbar jista’ jkollha effett ta’ inċentiv biss sal-punt li l-għajnuna ma tikkumpensax il-verifika tal-enerġija meħtieġa mill-EED. Peress li l-istess obbligu mhuwiex impost fuq l-SMEs, l-għajnuna mill-Istat mogħtija lill-SMEs biex iwettqu l-verifiki tal-enerġija jista’ jkollha effett ta’ inċentiv.

(57) Il-paragrafu preċedenti huwa mingħajr ħsara għall-valutazzjoni tal-effett ta’ inċentiv tal-għajnuna mill-Istat għal miżuri ta’ effiċjenza tal-enerġija preskritti jew imwettqa bħala riżultat tal-verifika tal-enerġija jew dawk li jirriżultaw minn għodod oħrajn, bħal sistemi ta’ ġestjoni tal-enerġija u sistemi ta’ ġestjoni ambjentali.

3.2.4.2. Kondizzjonijiet addizzjonali għal għajnuna notifikabbli b’mod individwali

(58) Għal miżuri soġġetti għal notifika individwali, l-Istati Membri għandhom juru b’mod sħiħ lill-Kummissjoni l-effett ta’ inċentiv tal-għajnuna. Jeħtieġ li jipprovdu evidenza ċara li l-għajnuna effettivament għandha impatt fuq id-deċiżjoni tal-investiment b’mod li tibdel l-imġiba tal-benefiċjarju b’mod li twasslu biex iżid il-livell tal-ħarsien ambjentali jew twassal għal funzjonament aħjar tas-suq tal-Unjoni tal-enerġija. Biex tkun tista’ ssir valutazzjoni komprensiva, l-Istat Membru ma jridx jipprovdi biss it-tagħrif dwar il-proġett megħjun iżda anke deskrizzjoni komprensiva tax-xenarju kontrafattwali, li fih l-ebda Stat Membru ma jagħti l-għajnuna lill-benefiċjarju.

(59) Il-vantaġġi ta’ investimenti ġodda jew metodi ta’ produzzjoni normalment mhux limitati għall-effetti diretti ambjentali tagħhom fuq is-suq tal-enerġija. Dawn il-vantaġġi jistgħu b’mod partikolari jkunu l-vantaġġi (43) ta’ produzzjoni filwaqt li r-riskji jirrelataw b’mod partikolari mal-inċertezza dwar jekk l-investiment ikunx produttiv daqs kemm hu mistenni.

(60) L-effett ta’ inċentiv huwa, fil-prinċipju, identifikat permezz ta’ analiżi tax-xenarju kontrofattwali, bit-tqabbil tal-livelli tal-attività intiża bl-għajnuna u mingħajr l-għajnuna. Essenzjalment, dak jammonta għall-verifika tal-profitabiltà tal-proġett fin-nuqqas tal-għajnuna, biex wieħed jivvaluta jekk din fil-fatt tkunx anqas mill-profitt miksub mill-kumpanija bl-implimentazzjoni ta’ proġett alternattiv.

(61) F’dak il-kuntest il-livell ta’ profitabiltà jista’ jiġi evalwat b’referenza għall-metodoloġiji li l-użu tagħhom huwa prassi standard fl-industrija partikolari kkonċernata, u li jista’ jinkludi metodi biex jiġu evalwati l-valur preżenti nett (“VPN”) tal-proġett (44), ir-rata ta’ redditu interna (“IRR”) (45) jew ir-redditu medju fuq il-kapital utilizzat (“ROCE”). Il-profitabiltà tal-proġett għandha tiġi mqabbla mar-rati normali ta’ redditu applikati mill-kumpanija fi proġetti oħrajn ta’ investiment ta’ natura simili. Fejn dawk ir-rati ma jkunux disponibbli, il-profitabilità tal-proġett għandha tiġi mqabbla mal-kost tal-kapital tal-kumpanija b’mod sħiħ jew bir-rati ta’ redditu komuni osservati fl-industrija kkonċernata.

(62) Fejn l-ebda xenarju kontrofattwali speċifiku ma huwa magħruf, l-effett ta’ inċentiv jista’ jkun preżunt meta hemm diskrepanza ta’ likwidità, jiġifieri meta l-kostijiet tal-investiment jaqbżu l-valur preżenti nett (VPN) tal-profitti operattivi mistennija tal-investiment fuq il-bażi ta’ pjan tan-negozju ex ante.

(63) L-Istati Membri huma, b’mod partikolari, mistiedna biex jorbtu fuq evidenza kontemporanja, rilevanti u kredibbli inklużi per eżempju dokumenti uffiċjali tal-bord, rapporti tal-kumitat ta’ kreditu, valutazzjonijiet tar-riskju, rapporti finanzjarji, pjanijiet interni ta’ direzzjoni tan-negozju, opinjonijiet tal-esperti u studji oħra relatati mal-proġett ta’ investiment taħt valutazzjoni. Dokumenti li fihom tbassir ta’ informazzjoni b’rikjesta, tbassir ta’ kostijiet, tbassir finanzjarju, dokumenti li jiġu ppreżentati lill-kumitat għall-investiment u li fihom ikun hemm elaborazzjoni dwar diversi xenarji ta’ investiment, jew dokumenti pprovduti lis-swieq finanzjarji, kollha jistgħu jgħinu biex jiġi vverifikat l-effett ta’ inċentiv.

(64) Sabiex jiġi żgurat li l-effett ta’ inċentiv ikun stabbilit fuq bażi oġġettiva, il-Kummissjoni tista’ fil-valutazzjoni tagħha tal-effett ta’ inċentiv tqabbel dejta speċifika għal kumpaniji ma’ dejta dwar l-industrija li fiha topera l-kumpanija magħrufa bħala valutazzjoni komparattiva. B’mod partikolari, l-Istat Membru għandu, meta possibbli, jipprovdi dejta speċifika għall-industrija li turi li x-xenarju kontrofattwali tal-kumpanija, il-livell ta’ profitabiltà meħtieġ tagħha u l-likwidità mistennija tagħha huma raġonevoli.

(65) Il-Kummissjoni tista’ ssib li hemm effett ta’ inċentiv f’każijiet fejn impriża jista’ jkollha inċentiv biex twettaq proġett, bl-għajnuna, anke jekk il-proġett megħjun ma jiksibx il-livell ta’ profitabiltà normalment meħtieġ. Dan jista’ jiġi ġġustifikat pereżempju minħabba benefiċċji usa’ li ma ġewx riflessi fil-profitabiltà tal-proġett innifsu. F’ċirkostanzi bħal dawn, l-evidenza pprovduta li tappoġġja l-preżenza ta’ effett ta’ inċentiv issir partikolarment importanti.

(66) Meta impriża tkun qed tadatta għal standard nazzjonali ogħla mill-istandards tal-Unjoni jew adottat fin-nuqqas ta’ standards tal-Unjoni, il-Kummissjoni tivverifika li l-benefiċjarju tal-għajnuna kien jintlaqat sostanzjalment f’termini ta’ kostijiet ogħla, u ma kienx ikun f’qagħda li jerfa’ l-kostijiet assoċjati mal-implimentazzjoni immedjata ta’ standards nazzjonali.

(67) Għal investimenti li jġibu l-impriżi ‘il fuq mil-livelli minimi meħtieġa mill-istandards tal-Unjoni, il-Kummissjoni xorta tista’ ma ssibx effett ta’ inċentiv, b’mod partikolari jekk dawn l-investimenti jikkorrispondu mal-istandards tekniċi minimi disponibbli fis-suq.

(68) Jekk l-għajnuna ma tibdilx l-imġiba tal-benefiċjarju billi tistimula attivitajiet addizzjonali, dik l-għajnuna ma jkollhiex effett ta’ inċentiv f’termini ta’ promozzjoni tal-imġiba ambjentali fl-Unjoni jew tat-tisħiħ tal-funzjonament tas-suq Ewropew tal-enerġija. Għalhekk, l-għajnuna m’għandhiex tiġi approvata f’każijiet fejn ikun jidher li l-istess attivitajiet xorta kienu se jipprovaw jintlaħqu mingħajr l-għajnuna.

3.2.5. Proporzjonalità tal-għajnuna

3.2.5.1. Kundizzjonijiet ġenerali

(69) L-għajnuna ambjentali u għall-enerġija tkun meqjusa bħala proporzjonata jekk l-ammont ta’ għajnuna għal kull benefiċjarju jkun limitat għall-minimu meħtieġ sabiex jinkiseb il-ħarsien ambjentali jew l-objettiv tal-enerġija li jinsab fil-mira.

(70) Bħala prinċipju ġenerali, l-għajnuna titqies li tkun limitata għall-minimu neċessarju jekk l-għajnuna tikkorrispondi għall-kost nett ekstra neċessarju biex jintlaħaq l-objettiv, imqabbel max-xenarju kontrafattwali fin-nuqqas tal-għajnuna. Il-kost nett ekstra hu ddeterminat bid-differenza bejn il-benefiċċji ekonomiċi u l-kostijiet (inklużi l-investiment u l-operazzjoni) tal-proġett megħjun u dawk tal-proġett ta’ investiment alternattiv li l-kumpanija kienet se twettaq fl-assenza tal-għajnuna (jiġifieri ix-xenarju kontrafattwali).

(71) Madankollu, jista’ jkun diffiċli li jiġu kkalkulati l-benefiċċji ekonomiċi kollha li kumpanija tieħu minn investiment addizzjonali (46). Għalhekk, għal miżuri li mhumiex soġġetti għal valutazzjoni individwali, jista’ jintuża metodu simplifikat li jiffoka fuq il-kalkolu tal-kostijiet ekstra tal-investiment (jiġifieri ma jittieħdux f’kunsiderazzjoni benefiċċji operattivi u kostijiet). Miżuri li mhumiex soġġetti għal valutazzjoni individwali jiġu meqjusa bħala proporzjonali jekk l-ammont tal-għajnuna ma jaqbiżx l-intesità massima tal-għajnuna, li hi perċentwal stabbilit tal-kostijiet eliġibbli kif definiti fil-paragrafi (72) sa (76). Dawk l-intensitajiet massimi ta’ għajnuna jservu wkoll bħala limitu massimu għall-għajnuna mogħtija għal miżuri notifikabbli.

Kostijiet eliġibbli

(72) Il-kostijiet eliġibbli għall-għajnuna ambjentali huma l-kostijiet ekstra ta’ investiment f’assi tanġibbli u/jew intanġibbli li huma marbuta direttament mal-kisba ta’ objettiv komuni.

(73) Il-kostijiet eliġibbli huma ddeterminati kif ġej: (a) fejn il-kostijiet biex jinkiseb l-objettiv tal-interess komuni jistgħu jiġu identifikati fil-kostijiet totali tal-investiment bħala investiment separat, pereżempju, minħabba li l-element favur l-ambjent huwa faċilment identifikabbli bħala “komponent miżjud” ma’ faċilità pre eżistenti, il-kostijiet tal-investiment separat jikkostitwixxu l-kostijiet eliġibbli (47); (b) fil-każijiet l-oħra kollha, il-kostijiet eliġibbli huma l-kostijiet ekstra tal-investiment stabbiliti billi l-investiment megħjun jitqabbel mas-sitwazzjoni kontrafattwali fin-nuqqas ta’ għajnuna mill-Istat. Fil-prinċipju, tista’ ssir referenza għall-kost ta’ investiment teknikament kumparabbli (48) li kien jitwettaq b’mod kredibbli mingħajr għajnuna (49) u li ma jiksibx l-objettiv ta’ interess komuni jew li jilħaq biss dan l-objettiv sa grad anqas.

(74) Anness 2 fih lista ta’ xenarji kontrafattwali rilevanti jew kalkolu ta’ kostijiet eliġibbli li jirriflettu x-xenarju kontrafattwali li għandu jintuża f’każijiet simili. Il-Kummissjoni tista’ taċċetta sitwazzjonjijiet alternattivi kontrafattwali jekk ikunu debitament iġġustifikati mill-Istat Membru.

(75) Għal miżuri li jappoġġjaw proġetti integrati bħal miżuri ta’ effiċjenza tal-enerġija, jew proġetti tal-bijogass, jista’ jkun diffiċli biex wieħed jistabbilixxi x-xenarju kontrafattwali. Fejn ix-xenarju kontrafattwali ma jkunx jista’ jiġi stabbilit b’mod kredibbli il-Kummissjoni hija miftuħa biex tikkunsidra l-kostijiet totali ta’ proġett bħala alternattiva li tista’ timplika intensitajiet imnaqqsa tal-għajnuna biex tirrifletti l-kalkolu differenti tal-kost eliġibbli.

(76) Ir-regoli stabbiliti fil-paragrafi (73) sa (75) huma applikabbli għall-bini tal-impjanti ta’ produzzjoni ta’ proġetti ta’ tisħin jew ta’ tkessiħ distrettwali effiċjenti fl-użu tal-enerġija. Madankollu, l-approċċ ta’ diskrepanza ta’ finanzjament se jiġi applikat għall-għajnuna għall-bini tan-netwerk, simili għall-valutazzjoni tal-infrastruttura tal-enerġija.

L-intensitajiet massimi tal-għajnuna

(77) Biex ikunu żgurati l-prevedibbiltà u kundizzjonijiet ugwali għal kulħadd, il-Kummissjoni tapplika l-intensitajiet massimi ta’ għajnuna stabbiliti fl-Anness 1. Dawn l-intensijatiet tal-għajnuna jirriflettu l-ħtieġa għal intervent mill-Istat iddeterminata, fuq naħa waħda, mir-rilevanza tal-falliment tas-suq, u min-naħa l-oħra mil-livell mistenni ta’ distorsjoni tal-kompetizzjoni u l-kummerċ.

(78) Jistgħu jitħallew intensitajiet ogħla ta’ għajnuna għal xi tipi ta’ għajnuna jew jekk l-investimenti jsirux f’żona assistita, iżda l-intensità tal-għajnuna ma tista’ qatt taqbeż il-100 % tal-kostijiet eliġibbli. Intensitajiet ogħla ta’ għajnuna jistgħu jiġu permessi kif ġej: (a) l-intensità tal-għajnuna tista’ tiżdied bi 15-il punt perċentwali għal investimenti tal-enerġija u dawk ambjentali li jinsabu f’żoni megħjuna li jissodisfaw il-kundizzjonijiet tal-Artikolu 107(3)(a) tat-Trattat u b’ 5 punti perċentwali għal investimenti ambjentali u tal-enerġija li jinsabu f’żoni megħjuna li jissodisfaw il-kundizzjonijiet tal-Artikolu 107(3)(c) tat-Trattat. Il-Kummissjoni tqis dawk iż-żidiet bħala ġustifikati in vista tal-iżvantaġġi varji ta’ dawn iż-żoni li jistgħu ikunu ostaklu għall-investimenti ambjentali jew fil-qasam tal-enerġija; (b) l-intensità tal-għajnuna tista’ tiżdied b’10 punti perċentwali għal intrapriżi medji u 20 punt perċentwali għall-intrapriżi ż-żgħar. Fir-rigward tal-intrapriżi żgħar u medji li jistgħu jiltaqgħu, fuq naħa waħda, ma’ kostijiet relattivament ogħla biex jilħqu l-objettivi ambjentali jew tal-enerġija meta mqabbla mad-daqs tal-attività tagħhom u, fuq in-naħa l-oħra, ma’ imperfezzjonijiet tas-suq kapitali li jinfurzawhom biex iġorru tali kostijiet, jista’ wkoll ikun hemm bżonn ta’ intensitajiet ogħla ta’ għajnuna peress li r-riskji ta’ distorsjonijiet serji tal-kompetizzjoni u l-kummerċ jonqsu meta l-benefiċjarju jkun impriża żgħira jew medja; (c) intensitajiet ogħla ta’ għajnuna jistgħu jiġu ġġustifikati taħt ċerti kundizzjonijiet fil-każ ta’ eko-innovazzjoni li tista’ tindirizza l-falliment doppju tas-suq marbut ma’ riskji ogħla ta’ innovazzjoni, flimkien mal-aspett ambjentali tal-proġett. Dak japplika b’mod partikolari għal miżuri tal-użu effiċjenti tar-riżorsi. L-intensità tal-għajnuna tista’ tiġi miżjuda b’10 punti perċentwali, kemm-il darba jiġu ssodisfati l-kundizzjonijiet kumulattivi li ġejjin: (i) l-assi jew il-proġett ta’ ekoinnovazzjoni għandha tkun ġdida jew imtejba sostanzjalment meta mqabbla mal-aktar stat avvanzat fl-industrija fl-Unjoni (50); (ii) il-benefiċċju ambjentali mistenni għandu jkun ogħla, u b’mod sinifikattiv, mit-titjib li jirriżulta mill-evoluzzjoni ġenerali tax-xogħol kurrenti l-aktar avvanzat f’attivitajiet komparabbli (51); u (iii) il-karattru innovattiv tal-assi jew proġetti jinvolvi ċertu livell ta’ riskju teknoloġiku, kummerċjali jew finanzjarju, li huwa ogħla mir-riskju ġeneralment assoċjat mal-assi u l-proġetti non-innovattivi komparabbli (52).

(79) Għalhekk, il-Kummissjoni se tqis li l-għajnuna hija kompatibbli mas-suq intern jekk il-kostijiet eliġibbli huma kkalkulati sewwa u l-intensitajiet massimi tal-għajnuna stabbiliti fl-Anness 1 huma rispettati.

(80) Fejn għajnuna lill-benefiċjarju tingħata fi proċess ta’ offerti kompetittiv fuq il-bażi ta’ kriterji ċari, trasparenti u mhux diskriminatorji l-għajnuna tista’ tilħaq il-100 % tal-kostijiet eliġibbli (53). Dan il-proċess ta’ sejħa għall-offerti jrid ikun non-diskriminatorju u jipprovdi għall-parteċipazzjoni ta’ għadd suffiċjenti ta’ impriżi. Barra minn hekk, il-baġit marbut mal-proċess ta’ sejħa għall-offerti għandu jkun restrizzjoni li torbot fis-sens li mhux il-parteċipanti kollha jistgħu jirċievu għajnuna. Fl-aħħar nett, l-għajnuna għandha tingħata fuq il-bażi tal-offerta inizjali sottomessa mill-offerent, u b’hekk ikunu esklużi negozjati sussegwenti.

3.2.5.2. Akkumulazzjoni ta’ għajnuna

(81) L-għajnuna tista’ tingħata fl-istess ħin taħt diversi skemi ta’ għajnuna jew kumulati ma’ għajnuna ad hoc, sakemm l-ammont totali ta’ għajnuna mill-Istat għal attività jew proġett ma jkunux jeċċedu l-limiti stabbiliti mil-limiti tal-għajnuna stipulati f’dawn il-Linji Gwida. Il-fondi tal-Unjoni amministrati ċentralment mill-Kummissjoni li mhumiex direttament jew indirettament taħt il-kontroll tal-Istat Membru (54), ma jikkostitwux għajnuna mill-Istat. Fejn dawn il-fondi tal-Unjoni huma kombinati ma’ għajnuna mill-Istat, tal-aħħar biss titqies meta jiġi stabbilit jekk il-limiti tan-notifika u l-intensitajiet massimi tal-għajnuna huma rispettati, sakemm l-ammont totali tal-finanzjament pubbliku mogħti f’relazzjoni mal-istess kostijiet eliġibbli ma jaqbiżx il-massimu tar-rati ta’ finanzjament stipulati fir-regoli applikabbli tal-liġi tal-Unjoni.

(82) L-għajnuna m’għandhiex tkun kumulata b’għajnuna de minimis fir-rigward tal-istess kostijiet eliġibbli jekk tali kumulu jirriżulta f’intensità ta’ għajnuna li tiżboq dak stabbilit f’dawn il-Linji Gwida.

3.2.5.3. Kondizzjonijiet addizzjonali għal għajnuna notifikabbli ta’ investiment u dik operatorja

(83) Għall-għajnuna individwali, mhijiex biżżejjed il-konformità mal-intensitajiet massimi ta’ għajnuna stabbiliti f’din it-Taqsima u fl-Anness 1 biex tiġi żgurata l-proporzjonalità. Dawn l-intensitajiet massimi ta’ għajnuna huma użati bħala limitu għal għajnuna individwali (55).

(84) Bħala regola ġenerali, għajnuna notifikabbli b’mod individwali tkun ikkunsidrata limitata għall-minimu jekk l-ammont tal-għajnuna jikkorrispondi għall-kost ekstra nett tal-investiment megħjun, meta mqabbel max-xenarju kontrafattwali fin-nuqqas tal-għajnuna. Il-kostijiet u l-benefiċċji kollha rilevanti għandhom jitqiesu matul il-ħajja tal-proġett.

(85) Jekk l-ebda proġett alternattiv speċifiku ma jkun jista jiġi identifikat bħala xenarju kontrafattwali, il-Kummissjoni se tivverifika jekk l-ammont tal-għajnuna jaqbiżx il-minimu meħtieġ sabiex il-proġett megħjun ikun f’pożizzjoni li jagħmel biżżejjed profitt, pereżempju jekk tintensifikax l-IRR lil hinn tar-rati normali ta’ dħul applikati mill-impriża kkonċernata f’investiment ta’ proġetti oħra ta’ kwalità simili. Meta dak il-livell ma jkunx disponibbli, l-kost tal-kapital tal-kumpanija kollha kemm hi jew rati ta’ redditu komunement osservati fl-industrija kkonċernata jistgħu jintużaw għal dak l-għan.

(86) L-Istat Membru għandu jressaq provi li l-għajnuna tinżamm għall-minimu. Il-kalkoli użati għall-analiżi tal-effett ta’ inċentiv jistgħu jintużaw ukoll biex jiġi vvalutat jekk l-għajnuna hijiex proporzjonata. L-Istat Membru jrid juri l-proporzjonalità abbażi tad-dokumentazzjoni msemmija fil-paragrafu (63).

(87) Għal għajnuna operatorja mogħtija permezz ta’ proċess kompetittiv ta’ sejħa għall-offerti, il-proporzjonalità ta’ għajnuna individwali hija preżunta li tintlaħaq jekk il-kundizzjonijiet ġenerali jiġu ssodisfati.

3.2.6. L-evitar ta’ effetti negattivi mhux dovuti fuq il-kompetizzjoni u l-kummerċ

3.2.6.1. Kunsiderazzjonijiet ġenerali

(88) Biex l-għajnuna tkun kompatibbli mas-suq intern, l-effetti negattivi tal-miżura ta’ għajnuna f’termini ta’ distorsjonijiet tal-kompetizzjoni u impatt fuq il-kummerċ bejn l-Istati Membri jridu jkunu limitati u ssuperati mill-effetti pożittivi f’termini ta’ kontribut lejn l-objettiv ta’ interess komuni.

(89) Il-Kummissjoni tidentifika żewġ distorsjonijiet potenzjali ewlenin kkawżati minn għajnuna, jiġifieri distorsjonijiet tas-suq tal-prodott u effetti tal-post. Iż-żewġ tipi jistgħu jwasslu għal ineffiċjenzi allokattivi li jimminaw il-prestazzjoni ekonomika tas-suq intern u għal tħassib distribuzzjonali li jaffettwa d-distribuzzjoni tal-attività ekonomika bejn ir-reġjuni.

(90) Għajnuna għal skopijiet ambjentali min-natura tagħha, għandha t-tendenza li tiffavorixxi prodotti u teknoloġiji favur l-ambjent a skapitu ta’ oħrajn li jniġġsu iktar u li l-effett tal-għajnuna, fil-prinċipju, mhux se jkun ikkunsidrat bħala distorsjoni mhux dovuta tal-kompetizzjoni, peress li hu marbut b’mod inerenti mal-objettiv proprju tal-għajnuna, jiġifieri li l-ekonomija tkun aktar ekoloġika. Meta tivvaluta l-effetti potenzjali negattivi tal-għajnuna ambjentali, il-Kummissjoni tikkunsidra l-effett ambjentali globali tal-miżura b’rabta mal-impatt negattiv tagħha fuq il-pożizzjoni fis-suq, u għalhekk tal-profitti, ta’ ditti li ma jirċevux għajnuna. B’hekk, il-Kummissjoni b’mod partikolari se tikkunsidra l-effetti ta’ distorsjoni fuq il-kompetituri li bl-istess mod joperaw fuq bażi li ma jagħmlux ħsara lill-ambjent, anki mingħajr l-għajnuna. Bl-istess mod, anqas ma jkun l-effett ambjentali mistenni tal-miżura kkonċernata, aktar ikun importanti l-ivverifikar tal-effett tagħha fuq l-ishma fis-suq u profitti tal-prodotti li jikkompetu.

(91) Effett potenzjalment dannuż tal-għajnuna mill-Istat għal objettivi ambjentali u tal-enerġija huwa li din twaqqaf il-mekkaniżmu tas-suq milli jagħti riżultati effiċjenti billi jippremja lill-aktar produtturi effiċjenti u billi jpoġġi pressjoni fuq dawk li huma l-inqas effiċjenti bil-għan li jitjiebu, jagħmlu ristrutturar jew joħorġu mis-suq. Dan jista’ jwassal għal sitwazzjoni fejn, minħabba l-għajnuna mogħtija lil xi ditti, kompetituri aktar effiċjenti jew innovattivi pereżempju il-kompetituri b’teknoloġija differenti, possibbilment anki aktar nadifa, li kienu jkunu jistgħu jidħlu u jespandu, ma jkunux f’pożizzjoni li jagħmlu hekk. Fuq medda twila ta’ żmien, l-interferenza fil-proċess tad-dħul u l-ħruġ kompetittiv tista’ toħnoq l-innovazzjoni u tiġbed lura titjib fil-produttività tal-industrija kollha kemm hi.

(92) L-għajnuna jista’ jkollha wkoll effetti ta’ distorsjoni billi ssaħħaħ jew iżżomm il-poter sostanzjali tas-suq tal-benefiċjarju. Anke meta l-għajnuna ma ssaħħaħx setgħa sostanzjali fis-suq b’mod dirett, hija tista’ tagħmel dan b’mod indirett, billi tiskoraġġixxi l-espansjoni tal-kompetituri eżistenti jew billi twassal għal ħruġ tagħhom mis-suq jew billi tiskoraġġixxi d-dħul ta’ kompetituri ġodda.

(93) Minbarra distorsjonijiet fuq is-swieq tal-prodotti, l-għajnuna tista’ wkoll twassal għal effetti fuq il-kummerċ u l-għażla tal-post. Dawk id-distorsjonijiet jistgħu jinħolqu madwar l-Istati Membri, jew meta l-impriżi jikkompetu lil hinn mill-fruntieri jew jikkunsidraw postijiet differenti għall-investiment. Għajnuna mmirata biex tiġi ppreservata l-attività ekonomika f’reġjun wieħed jew tiġi mbiegħda minn reġjuni oħra fi ħdan is-suq intern tista’ ma twassalx direttament għal distorsjoni fis-suq tal-prodotti, iżda tista’ ċċaqlaq attivitajiet jew investimenti minn reġjun għall-ieħor mingħajr ebda impatt ambjentali nett.

Effetti negattivi evidenti

(94) Fil-prinċipju, miżura ta’ għajnuna u l-kuntest li fiha tiġi applikata jeħtieġ li jiġu analizzati biex jidentifikaw sa fejn tista’ titqies li toħloq distorsjoni. Madankollu, hemm sitwazzjonijiet fejn l-effetti negattivi manifestament jirbħu fuq kwalunkwe effett pożittiv, u dan ifisser li l-għajnuna ma tistax titqies kumpatibbli mas-suq intern.

(95) Il-Kummisjoni tistabbilixxi intensitajiet massimi tal-għajnuna li jikkostitwixxu rekwiżit bażiku għall-kompatibbiltà, u li għandhom l-għan li jevitaw li l-għajnuna mill-Istat tintuża għal proġetti fejn il-proporzjon bejn l-ammont tal-għajnuna u l-kostijiet eliġibbli jitqies għoli ħafna u partikolarment suxxettibbli li joħloq distorsjonijiet fis-suq.

(96) Bl-istess mod, għajnuna għall-objettivi tal-ambjent u l-enerġija li sempliċement iwasslu għal bidla fil-post tal-attività ekonomika mingħajr ma jittejjeb il-livell eżistenti ta’ ħarsien ambjentali fl-Istati Membri mhux se tiġi kkunsidrata kompatibbli mas-suq intern.

3.2.6.2. Kundizzjonijiet ġenerali

(97) Fl-evalwazzjoni tagħha tal-effetti negattivi tal-miżura ta’ għajnuna, il-Kummissjoni tiffoka fuq id-distorsjonijiet li jirriżultaw mill-impatt previst li l-għajnuna ambjentali u tal-enerġija għandha fuq il-kompetizzjoni bejn l-imprizi fis-swieq tal-prodotti milquta u l-post tal-attività ekonomika. Jekk il-miżuri ta’ għajnuna mill-Istat ikunu mmirati tajjeb għall-falliment tas-suq li għandhom l-għan jindirizzaw, ir-riskju li l-għajnuna toħloq distorsjoni bla bżonn għall-kompetizzjoni jkun aktar limitat.

(98) Jekk l-għajnuna tkun proporzjonata u limitata għall-kostijiet addizzjonali tal-investiment, l-impatt negattiv tal-għajnuna jkun fil-prinċipju imtaffi. Madankollu, anki fejn l-għajnuna tkun meħtieġa u proporzjonata, l-għajnuna tista’ tirriżulta f’tibdil fl-imġiba tal-benefiċjarji li toħloq distorsjoni tal-kompetizzjoni. Impriża li tfittex li tagħmel profitt, normalment iżżid il-livell ta’ ħarsien ambjentali lil hinn mill-ħtiġijiet obbligatorji biss jekk jitqies li dan se jirriżulta, tal-inqas b’mod marġinali, f’xi xorta ta’ vantaġġ għall-impriża.

(99) Sabiex iżżomm d-distorsjonijiet tal-kompetizzjoni u l-kummerċ għal minimu, il-Kummissjoni se tqiegħed enfasi kbira fuq il-proċess tal-għażla. Fejn ikun possibbli l-proċess tal-għażla għandu jsir b’mod mhux diskriminatorju, b’mod trasparenti u miftuħ, mingħajr ma jeskludi bla ħtieġa lil kumpaniji li jistgħu jikkompetu bi proġetti sabiex jindirizzaw l-istess għan ambjentali u tal-enerġija. Il-proċess tal-għażla għandu jwassal għall-għażla ta’ benefiċjarji li jistgħu jindirizzaw l-objettivi ambjentali jew tal-enerġija bl-użu tal-inqas ammont ta’ għajnuna jew l-aktar metodu kosteffettiv.

(100) Il-Kummissjoni għandha b’mod partikolari tivvaluta l-effetti negattivi tal-għajnuna billi jiġu kkunsidrati l-elementi li ġejjin: (a) it-tnaqqis jew il-kumpens tal-kostijiet tal-unitajiet ta’ produzzjoni: jekk it-tagħmir il-ġdid (56) iwassal għal tnaqqis fil-kostijiet għal kull unità prodotta meta mqabbla mas-sitwazzjoni mingħajr l-għajnuna jew jekk l-għajnuna tikkumpensa parti mill-kostijiet ta’ operazzjoni, huwa probabbli li l-benefiċjarju jżid il-bejgħ. Iktar ma jkun elastiku l-prezz tal-prodott, ikbar ikun il-potenzjal li l-għajnuna toħloq distorsjoni tal-kompetizzjoni; (b) prodott ġdid: jekk il-benefiċjarji jiksbu prodott ġdid jew prodott ta’ kwalità ogħla huwa probabbli li jżidu l-bejgħ tagħhom u possibbilment jiggwadanjaw vantaġġ bħala “prekursur”.

3.2.6.3. Kondizzjonijiet addizzjonali għal għajnuna notifikabbli b’mod individwali

(101) L-Istat Membru għandu jiżgura li l-effetti negattivi kif deskritti fit-Taqsima 3.2.6.1 huma limitati. Minbarra l-elementi speċifikati fit-Taqsima 3.1.6.2, il-Kummissjoni se tqis u tivvaluta jekk l-għajnuna individwali twassalx għal: (a) appoġġ ta’ produzzjoni ineffiċjenti, u b’hekk timpedixxi t-tkabbir tal-produttività fis-settur; (b) inċentivi dinamiċi li joħolqu distorsjoni; (c) il-ħolqien jew it-tisħiħ ta’ poter fis-suq jew prattiċi ta’ esklużjoni; (d) it-tibdil artifiċjali tal-flussi kummerċjali jew il-post tal-produzzjoni.

(102) Il-Kummissjoni tista’ tikkunsidra l-introduzzjoni ppjanata tal-iskemi ta’ appoġġ ambjentali u tal-enerġija, barra minn dik notifikata, li direttament jew indirettament tagħti benefiċċju lill-benefiċjarju bil-għan li tevalwa l-impatt kumulattiv tal-għajnuna.

(103) Il-Kummissjoni se tivvaluta wkoll jekk l-għajnuna tirriżultax f’xi territorji li jibbenefikaw minn kundizzjonijiet tal-produzzjoni aktar favorevoli, partikolarment minħabba kostijiet ta’ produzzjoni komparattivament aktar baxxi b’riżultat tal-għajnuna, jew minħabba standards ogħla ta’ produzzjoni miksuba permezz tal-għajnuna. Dan jista’ jkollu r-riżultat li kumpaniji jibqgħu jew imorru joperaw fit-territorji megħjuna, jew li jkun hemm spostament tal-kummerċ lejn iż-żona megħjuna. Fl-analiżi tagħha tal-għajnuna notifikabbli b’mod individwali, il-Kummissjoni għalhekk se tikkunsidra kwalunkwe evidenza li l-benefiċjarju tal-għajnuna jqis bħala postijiet alternattivi.

3.2.7. Trasparenza

(104) L-Istati Membri għandhom jiżguraw il-pubblikazzjoni tal-infomazzjoni li ġejja fuq website tal-għajnuna komprensiva mil-Istat, fil-livell nazzjonali jew reġjonali: it-test sħiħ tal-iskema ta’ għajnuna approvata jew id-deċiżjoni individwali għall-għoti ta’ għajnuna u d-dispożizzjonijiet ta’ implimentazzjoni tagħha, jew link għaliha, l-identità awuorità/(jiet) li jagħmlu l-għotja, l-identità tal-benefiċjarji individwali, il-forma u l-ammont ta’ għajnuna mogħtija lil kull benefiċjarju, id-data tal-għoti, it-tip ta’ impriża (SME/impriża kbira), ir-reġjun fejn jinsab il-benefiċjarju (fil-livell NUTS II) u settur ekonomiku prinċipali li fih il-benefiċjarju jkollu l-attivitajiet tiegħu (fil-livell ta’ grupp NACE).

(105) Għal skemi fil-forma ta’ vantaġġ fiskali u għajnuna fil-forma ta’ tnaqqis fil-finanzjament ta’ appoġġ għal enerġija minn sorsi rinnovabbli, informazzjoni dwar ammonti ta’ għajnuna individwali jistgħu jingħataw fil-meded li ġejjin (f’miljuni ta’ EUR): [0,5-1]; [1-2]; [2-5]; [5-10]; [10-30]; [30 u aktar].

(106) Din l-informazzjoni għandha tkun ippubblikata wara li d-deċiżjoni tal-għoti tkun ittieħdet, għandha tinżamm għal mill-inqas 10 snin u għandha tkun disponibbli għall-pubbliku ġenerali mingħajr restrizzjonijiet (57). L-Istati Membri mhux se jkunu obbligati li jipprovdu tali informazzjoni qabel l-1 ta’ Lulju 2016. Ir-rekwiżit li tiġi ppubblikata l-informazzjoni jista’ jitneħħa fir-rigward tal-għotjiet ta’ għajnuna individwali inqas minn EUR 500 000.

3.3. Għajnuna għal enerġija minn sorsi rinnovabbli

3.3.1. Kundizzjonijiet ġenerali għall-għajnuna ta’ investiment u dik operattiva għal enerġija minn sorsi rinnovabbli

(107) L-Unjoni stabbilixxiet miri ambizzjużi dwar it-tibdil fil-klima u s-sostenibbiltà tal-enerġija b’mod partikolari bħala parti mill-istrateġija UE 2020. Diversi atti leġiżlattivi tal-Unjoni diġà jappoġġjaw it-twettiq ta’ dawn il-miri, bħall- ETS tal-Unjoni, id-Direttiva 2009/28/KE (58) (“id-Direttiva dwar l-Enerġija Rinnovabbli” jew “RED”) u Direttiva 2009/30/KE (59) (“id-Direttiva dwar il-Kwalità tal-Karburanti”). Madankollu, l-implimentazzjoni tagħhom mhux dejjem tista’ tirriżulta fir-riżultat tas-suq l-aktar effiċjenti u taħt ċerti kundizzjonijiet l-għajnuna mill-Istat tista’ tkun strument addattat biex tikkontribwixxi għall-kisba tal-objettivi tal-Unjoni u l-miri nazzjonali relatati.

(108) Dawn il-Linji Gwida japplikaw għall-perjodu sal-2020. Madankollu, huma għandhom jippreparaw il-bażi biex jintlaħqu l-objettivi stipulati fil-Qafas tal-2030. B’mod partikolari, huwa mistenni li matul il-perjodu bejn l-2020 u l-2030 sorsi ta’ enerġija rinnovabbli stabbiliti se jsiru kompetittivi mal-grilja, li jimplika li sussidji u eżenzjonijiet mill-ibbilanċjar ta’ responsabbiltajiet għandhom jitneħħew gradwalment b’mod digressiv. Dawn il-Linji Gwida huma konsistenti ma’ dak l-objettiv u se jiżguraw it-tranżizzjoni ta’ kunsinna kosteffikaċi permezz ta’ mekkaniżmi bbażati fuq is-suq.

(109) Strumenti tas-suq, bħal proċess ta’ offerti b’irkant jew kompetittiv miftuħ għal ġeneraturi kollha li jipproduċu l-elettriku minn sorsi tal-enerġija rinnovabbli li jikkompetu b’mod ugwali fuq livell taż-ŻEE, normalment għandhom jiżguraw li s-sussidji jitnaqqsu għal minimu fid-dawl tat-tneħħija kompleta gradwali tagħhom.

(110) Madankollu, minħabba l-istadju tal-iżvilupp teknoloġiku differenti ta’ teknoloġiji tal-enerġija rinnovabbli, dawn il-Linji Gwida jippermettu li jsiru offerti speċifiċi għat-teknoloġija mill-Istati Membri, fuq il-bażi ta’ potenzjali fit-tul ta’ teknoloġiji partikolari ġodda u innovattivi, il-ħtieġa li tinkiseb diversifikazzjoni; limitazzjonijiet tan-netwerk u l-istabilità tal-grilja u l-kostijiet tas-sistema (integrazzjoni).

(111) Eċċezzjonijiet speċifiċi huma inklużi għall-istallazzjonijiet ta’ ċertu daqs, li għalihom ma jistax jiġi preżunt li proċess ta’ offerti huwa xieraq, jew għal stallazzjonijiet f’fażi ta’ dimostrazzjoni. L-inklużjoni ta’ dawn l-istallazzjonijiet hija fakultattiva.

(112) Minħabba kapaċità żejda tas-suq tal-bijokarburanti bbażati fuq l-ikel, il-Kummissjoni se tqis li għajnuna ta’ investiment f’kapaċità ġdida jew eżistenti għal bijokarburanti bbażati fuq l-ikel m’għandhiex tkun ġustifikata. Madankollu, l-għajnuna għall-investiment biex l-impjanti tal-bijokarburanti bbażati fuq l-ikel jiġu kkonvertiti f’impjanti avvanzati għall-produzzjoni tal-bijofjuwils se tkun permessa biex jiġu koperti l-kostijiet ta’ din il-konverżjoni. Minbarra f’dan il-każ partikolari, l-għajnuna għall-investiment tista’ tingħata biss għall-bijofjuwils avvanzati.

(113) Filwaqt li għajnuna għall-investiment illi tappoġġja bijokarburant bbażati fuq l-ikel se tieqaf mid-data tal-applikazzjoni ta’ dawn il-Linji Gwida, l-għajnuna operattiva għall-bijofjuwils bbażati fuq l-ikel tista’ tingħata biss sal-2020. Għalhekk din l-għajnuna tista’ tingħata biss għal impjanti li bdew jaħdmu qabel il-31 ta’ Diċembru 2013 sakemm l-impjant ikun żvalutat għal kollox imma fi kwalunkwe każ mhux aktar tard mill-2020.

(114) Barra minn hekk, il-Kummissjoni se tikkunsidra li l-għajnuna ma żżidx il-livell tal-protezzjoni ambjentali u li għalhekk ma tistax tkun kumpatibbli mas-suq intern jekk l-għajnuna tingħata għal bijokarburanti li huma soġġetti għal obbligu ta’ provvista jew taħlit (60), sakemm Stat Membru jista’ juri li l-għajnuna hija limitata għal bijofjuwils sostenibbli li huma wisq għaljin biex ikunu preżenti fis-suq b’obbligu jew ta’ taħlit ta’ provvista biss.

(115) B’mod partikolari, filwaqt li t-taxxi tal-UE ETS u CO2 jinternalizzaw il-kostijiet tal-gassijiet b’effett ta’ serra (“GHG”), huma ma jistgħux, madankollu, jinternalizzaw b’mod sħiħ dawk il-kostijiet. L-għajnuna mill-Istat tista’ għalhekk tikkontribwixxi biex jintlaħqu l-objettivi relatati iżda distinti tal-Unjoni għall-enerġija rinnovabbli. Sakemm ikollha evidenza għall-kuntrarju, il-Kummissjoni għalhekk tippreżumi li jibqa falliment residwu tas-suq, li jista’ jiġi indirizzat b’għajnuna għall-enerġija rinnovabbli.

(116) Sabiex l-Istati Membri jkunu jistgħu jilħqu l-miri tagħhom b’konformità mal-objettivi tal-Istrateġija Ewropa 2020, il-Kummissjoni tippreżumi l-adegwatezza tal-għajnuna u l-effetti limitati ta’ distorsjoni tal-għajnuna sakemm il-kundizzjonijiet l-oħra kollha jkunu ntlaħqu.

(117) Fir-rigward tal-għajnuna għall-produzzjoni tal-tal-idroenerġija, l-impatt tagħha jista’ jkun doppju: fuq naħa waħda, tali għajnuna għandha impatt pożittiv f’termini ta’ emissjonijiet baxxi tal-gassijiet b’effett serra u min-naħa l-oħra jista’ jkollha wkoll impatt negattiv fuq sistemi tal-ilma u l-bijodiversità. Għalhekk, meta tingħata għajnuna għall-produzzjoni tal-idroenerġija l-Istati Membri għandhom jirrispettaw id-Direttiva 2000/60/KE (61) u b’mod partikolari l-Artikolu 4(7) tiegħu li jistipula kriterji li jippermettu modifiki ġodda ta’ korpi tal-ilma.

(118) Prinċipju fundamentali tal-leġiżlazzjoni tal-Unjoni dwar l-iskart hija l-ġerarkija tal-iskart li tagħti prijorità lill-modi li bihom l-iskart għandu jiġi ttrattat (62). Għajnuna mill-Istat għall-enerġija minn sorsi rinnovabbli bl-użu tal-iskart, inkluża s-sħana mill-iskart, bħala fjuwil tal-input tista’ tagħti kontribut pożittiv għall-protezzjoni ambjentali, sakemm ma tinjorax dak il-prinċipju.

(119) Għajnuna għall-enerġija minn sorsi rinnovabbli tista’ tingħata bħala investiment jew għajnuna operattiva. Għal skemi tal-għajnuna għal investiment u għajuna notifikata b’mod individwali għal investiment, japplikaw il-kondizzjonijiet stabbiliti fit-Taqsima 3.2.

(120) Għal skemi tal-għajnuna operatorja, id-dispożizzjoni ġenerali tat-Taqsima 3.2 għandha tiġi applikata kif modifikata bid-dispożizzjonijiet speċifiċi kif stabbiliti f’din it-Taqsima. Għal għajnuna operatorja nnotifikata individwalment, japplikaw il-kundizzjonijiet stabbiliti fit-Taqsima 3.2, u fejn rilevanti jiġu kkunsidrati l-modifiki li saru permezz ta’ din it-Taqsima għal skemi tal-għajnuna operatorja.

(121) Il-Kummissjoni tawtorizza dawn l-iskemi ta’ għajnuna għal perjodu massimu ta’ għaxar snin. Jekk din il-miżura tinżamm, din għandha tiġi rinotifikata wara tali perjodu. Dwar il-bijofjuwil ibbażat fuq l-ikel, l-skemi eżistenti ġodda notifikati għandhom jiġu llimitati għal 2020.

(122) L-Unjoni ffissat mira ġenerali tal-Unjoni għas-sehem ta’ sorsi ta’ enerġija rinnovabbli fil-konsum finali tal-enerġija u ttraduċiethom f’din il-mira nazzjonali obbligatorja. Id-Direttiva dwar l-Enerġija Rinnovabbli tinkludi mekkaniżmi ta’ kooperazzjoni (63) biex tiffaċilita l-appoġġ transfruntier biex jintlaħqu l-miri nazzjonali. Skemi ta’ għajnuna operatorja għandhom fil-prinċipju jkunu miftuħin lejn pajjiżi oħra taż-ŻEE u Partijiet Kontraenti tal-Komunità tal-Enerġija biex jiġu limitati l-effetti ġenerali ta’ distorsjoni. Dan inaqqas il-kostijiet għall-Istati Membri li l-għan waħdieni tagħhom huwa li jiksbu l-mira nazzjonali tal-enerġiji rinovabbli stabbilita fil-leġiżlazzjoni tal-Unjoni. Madankollu l-Istati Membri jistgħu jkunu jridu li jkollhom mekkaniżmu ta’ kooperazzjoni fis-seħħ qabel ma jippermettu appoġġ transfruntier għax jekk ikun mod ieħor, il-produzzjoni minn stallazzjonijiet f’pajjiżi oħra ma tgħoddx għall-mira nazzjonali tagħhom taħt l-RED (64). Il-Kummissjoni se tikkunsidra b’mod pożittiv skemi li huma miftuħa għal pajjiżi oħra tal-Komunità tal-Enerġija jew taż-ŻEE.

(123) Għajnuna għall-elettriku minn sorsi rinnovabbli tal-enerġija, fil-prinċipju, għandha tikkontribwixxi għall-integrazzjoni tal-elettriku rinnovabbli fis-suq. Madankollu, għal ċerti tipi żgħar ta’ stallazzjonijiet, dan jista’ ma jkunx fattibbli jew adattat.

3.3.2. Għajnuna operatorja mogħtija għal enerġija minn sorsi rinnovabbli

3.3.2.1. Għajnuna għall-elettriku minn sorsi ta’ enerġija rinnovabbli

(124) Sabiex tiġi inċentivata l-integrazzjoni fis-suq ta’ elettriku minn sorsi rinnovabbli, huwa importanti li l-benefiċjarji jbiegħu l-elettriku tagħhom direttament fis-suq u jkunu soġġetti għal obbligi tas-suq. Il-kundizzjonijiet kumulattivi li ġejjin japplikaw mill-1 ta’ Jannar 2016 għal kull skema u miżura ġdida ta’ għajnuna: (a) l-għajnuna hija mogħtija bħala primjum b’żieda mal-prezz tas-suq (primjum) li bih l-ġeneraturi jbigħu l-elettriku tagħhom direttament fis-suq; (b) il-benefiċjarji (65) huma soġġetti għal responsabbiltajiet ta’ bilanċjar standard, sakemm ma jkunux jeżistu swieq likwidi fl-istess jum; u (c) huma stabbiliti miżuri biex jiżguraw li l-ġeneraturi ma jkollhom l-ebda inċentiv biex jiġġeneraw l-elettriku taħt prezzijiet negattivi.

(125) Il-kondizzjonijiet stabbiliti fil-paragrafu (124) ma japplikawx għal stallazzjonijiet b’kapaċità stallata ta’ elettriku ta’ anqas minn 500 kW u proġetti ta’ dimostrazzjoni ħlief għall-elettriku mill-enerġija tar-riħ fejn kapaċità stallata tal-elettriku ta’ 3 MW jew 3 unitajiet ta’ produzzjoni tapplika.

(126) F’fażi tranżitorja li tkopri s-snin 2015 u 2016, l-għajnuna għal mill-inqas 5 % tal-kapaċitajiet ġodda tal-elettriku minn sorsi ta’ enerġija rinnovabbli għandha tiġi mogħtija f’xi proċess tal-offerti kompetittiv fuq il-bażi ta’ kriterji ċari, trasparenti u mhux diskriminatorji. Mil-1 ta’ Jannar 2017, japplikaw ir-rekwiżiti li ġejjin: L-għajnuna tingħata fi proċess ta’ offerti kompetittiv fuq il-bażi ta’ kriterji ċari, trasparenti u mhux diskriminatorji (66), sakemm: (a) L-Istati Membri juru li wieħed biss jew numru limitat ħafna ta’ proġetti jew siti jistgħu jkunu eliġibbli; jew (b) L-Istati Membri juru li proċess kompetittiv tal-offerti jwassal għal livelli ogħla ta’ appoġġ (pereżempju sabiex jiġu evitati offerti strateġiċi); jew (c) L-Istati Membri juru li proċess kompetittiv tal-offerti jirriżulta f’rati baxxi ta’ realizzazzjoni tal-proġett (jiġi evitat l-underbidding). Jekk tali proċessi kompetittivi tal-offerti huma miftuħa għall-ġeneraturi kollha li jipproduċu l-elettriku minn sorsi tal-enerġija rinnovabbli fuq bażi mhux diskriminatorja, il-Kummissjoni se tippreżumi li l-għajnuna tkun proporzjonata u ma toħloqx distorsjoni tal-kompetizzjoni tant li tmur kontra s-suq intern. Il-proċess tal-offerti jista’ jkun limitat għal teknoloġiji speċifiċi fejn proċess miftuħ għall-ġeneraturi kollha jwassal għal riżultat subottimali li ma jistax jiġi indirizzat fil-proċess tad-disinn minħabba b’mod partikolari: (a) il-potenzjal f’terminu itwal ta’ żmien ta’ teknoloġija partikolari ġdida u innovattiva; jew (b) il-ħtieġa li tinkiseb diversifikazzjoni; jew (c) limitazzjonijiet tan-netwerk u l-istabilità tal-grilja; jew (d) il-kostijiet tas-sistema (integrazzjoni); jew (e) il-bżonn li jkunu evitati d-distorsjonijiet tas-swieq tal-materja prima mill-appoġġ għall-bijomassa (67).

(127) L-għajnuna tista’ tingħata mingħajr proċess kompetittiv tal-offerti kif deskritt fil-paragrafu (126) lil stallazzjonijiet b’kapaċità stallata tal-elettriku ta’ inqas minn 1 MW, jew proġetti ta’ dimostrazzjoni, ħlief għall-elettriku mill-enerġija mir-riħ, għall-stallazzjonijiet tal-elettriku b’kapaċità installata sa 6 MW jew 6 unitajiet ta’ produzzjoni.

(128) Fin-nuqqas ta’ proċess kompetittiv tal-offerti, japplikaw il-kundizzjonijiet fil-paragrafi (124) u (125) u l-kundizzjonijiet għal għajnuna operatorja għal enerġija minn sorsi ta’ enerġija rinnovabbli għajr l-elettriku kif stipulat fil-paragrafu (131).

(129) L-għajnuna tingħata biss sakemm l-impjant ikun żvalutat għal kollox skont ir-regoli normali ta’ kontabbiltà u kwalunkwe għajnuna ta’ investiment li kien irċieva għandha titnaqqas mill-għajnuna operatorja.

(130) Dawn il-kundizzjonijiet huma mingħajr preġudizzju għall-possibbiltà tal-Istati Membri li jqisu l-konsiderazzjonijiet, pereżempju billi jiġu rikjesti l-permessi tal-bini qabel il-parteċipazzjoni fil-proċess tal-offerti jew li jiġu rikjesti deċiżjonijiet dwar investiment fi ħdan ċertu perjodu.

3.3.2.2. Għajnuna għal enerġija minn sorsi rinnovabbli oħra għajr l-elettriku

(131) Għal enerġija minn sorsi rinnovabbli oħra għajr l-elettriku, l-għajnuna operatorja se titqies kompatibbli mas-suq intern jekk jiġu sodisfatti l-kundizzjonijiet kumulattivi li ġejjin: (a) l-għajnuna għal kull unità ta’ enerġija ma tiżboqx id-differenza bejn it-total tal-kostijiet livellati tal-produzzjoni tal-enerġija (“LCOE”) mit-teknoloġija partikolari in kwistjoni u l-prezz tas-suq tal-forma tal-enerġija kkonċernata; (b) l-LCOE tista’ tinkludi rendiment normali fuq il-kapital. L-għajnuna għall-investiment hija mnaqqsa mit-total tal-investiment fl-ammont fil-kalkolu tal-LCOE; (c) il-kostijiet tal-produzzjoni huma aġġornati regolarment, mill-inqas kull sena; u (d) l-għajnuna tingħata biss sakemm l-impjant ikun żvalutat għal kollox skont ir-regoli normali ta’ kontabbiltà sabiex jiġi evitat li l-għajnuna operatorja bbażata fuq l-LCOE taqbeż id-deprezzament tal-investiment.

3.3.2.3. Għajnuna għal impjanti tal-bijomassa eżistenti wara d-deprezzament tal-impjant

(132) Kuntrarjament għall-parti l-kbira tas-sorsi ta’ enerġija rinnovabbli, il-bijomassa titlob kostijiet relattivament baxxi tal-investiment, iżda kostijiet operattivi ogħla. kostijiet ogħla tal-operazzjoni jistgħu jipprevjenu impjant tal-bijomassa (68) milli jopera anki wara d-deprezzament tal-istallazzjoni peress li l-kostijiet operatorji jistgħu jkunu ogħla mid-dħul (il-prezz tas-suq). Min-naħa l-oħra, impjant eżistenti jista’ jopera bl-użu tal-bijomassa eżistenti minflok ta’ fjuwils fossili bħala sors ta’ input jekk l-użu tal-fjuwils fossili bħala input huwa aktar vantaġġjuż ekonomikament milli l-użu tal-bijomassa. Biex jiġi ppreservat l-użu tal-bijomassa fiż-żewġ każijiet, il-Kummissjoni tista’ ssib li l-għajnuna operatorja tkun kompatibbli mas-suq intern anke wara d-deprezzament tal-impjant.

(133) Il-Kummissjoni se tikkunsidra għajnuna operatorja għall-bijomassa wara d-deprezzament tal-impjant kompatibbli mas-suq intern jekk Stat Membru juri li l-kostijiet operatorji merfugħa mill-benefiċjarju wara d-deprezzament tal-impjant ikunu xorta waħda ogħla mill-prezz tas-suq tal-enerġija kkonċernata u sakem jiġu ssodisfati l-kundizzjonijiet kumulattivi li ġejjin: (a) l-għajnuna tingħata biss fuq il-bażi ta’ enerġija prodotta minn sorsi rinnovabbli; (b) il-miżura hija mfassla b’mod li tikkumpensa d-differenza bejn il-kostijiet operatorji merfugħa mill-benefiċjarju u l-prezz tas-suq; u (c) qed jitħaddem mekkaniżmu ta’ monitoraġġ biex jivverifika jekk il-kostijiet operatorji merfugħa għadhomx ogħla mill-prezz tas-suq tal-enerġija. Il-mekkaniżmu ta’ monitoraġġ jeħtieġ li jkun ibbażat fuq informazzjoni aġġornata tal-kostijiet tal-produzzjoni u jseħħ mill-inqas fuq bażi annwali.

(134) Il-Kumm